Ranking BWF: Myisha, Mei Xing-Anna Rekod Peningkatan Ketara Selepas Raih Pingat Gangsa BATC 2022

Pemain perseorangan remaja dan beregu wanita meraih peningkatan yang ketara dalam ranking dunia selepas berhasil membantu pasukan wanita Malaysia meraih pingat gangsa di Kejohanan Badminton Bepasukan Asia (BATC) 2022.

Menerusi kemaskini terbaru oleh Persekutuan Badminton Dunia (BWF) semalam, pemain berusia 19 tahun, Myisha Mohd Khairul yang beraksi sebanyak satu kali meraih peningkatan sebanyak 50 anak tangga sekaligus menghuni tangga ke-322 dunia, pada minggu ini.

Sementara itu, gandingan Teoh Mei Xing dan Anna Cheong yang tampil sebanyak dua kali di kejohanan itu pula merekodkan peningkatan 13 anak tangga menjadikan mereka menghuni ranking ke-79 dunia.

Manakala seorang lagi pemain remaja, Siti Nurshuhaini Azman yang berusia 17 tahun turut merekodkan peningkatan pada kedudukan rankingnya. Dia kini menduduki tangga ke-309 dunia hasil peningkatan dua anak tangga pada minggu ini.

Akhir sekali, kedudukan Kisona Silvaduray dan Eoon Qi Xuan pula kekal di tangga ke-64 dan ke-126 dunia masing-masing.


Nidzam Tolak Jawatan ‘Head Coach’ Liga Premier Untuk Sertai Selangor

Jurulatih muda berbakat, Nidzam Jamil mengakui menerima beberapa tawaran sebagai ketua jurulatih pasukan yang beraksi di saingan divisyen dua iaitu Liga Premier.

Bagaimanapun, tawaran tersebut ditolak oleh jurulatih berusia 41 tahun ini dengan alasan ini adalah waktu yang sesuai untuk kembali bersama Selangor – pasukan yang mengangkatnya sebagai pemain – walaupun sebagai penolong ketua jurulatih.

Antara alasan lain Nidzam memilih untuk menyertai Selangor kerana tertarik dengan projek pembangunan pemain-pemain muda yang sedang diusahakan dengan serius oleh skuad Red Giants ini.

“Sejujurnya saya ada terima beberapa tawaran lain selaku ketua jurulatih dari pasukan Liga Premier tetapi saya tidak memilih ke sana kerana merasakan ini waktu terbaik untuk balik ke Selangor.

“Ini bukan pilihan yang susah buat saya untuk katakan tidak kepada Selangor kerana semua orang tahu Selangor adalah antara pasukan yang baik di Liga Malaysia.

“Malah saya tertarik dengan projek yang sedang dilakukan Selangor dengan memberikan penumpuan serius terhadap pembangunan pemain-pemain muda dari Selangor 2 dan 3 serta graduan dari AMD (Akademi Mokhtar Dahari) yang turut berada di sini.

“Ini bukan soal hendak menjadi nombor satu atau dua tetapi kerana saya pernah berada di kedua-dua tempat tersebut sebelum namun apa paling penting, apa yang saya boleh tawarkan kepada Selangor pada musim depan,” katanya.

Untuk makluman semua, Nidzam turut memulakan kariernya sebagai pemain bola sepak bersama pasukan ini dengan bermula dari pengutip bola, menyertai akademi dan beraksi di pelbagai kejohanan peringkat umur.

Ketika diserap menyertai skuad senior, Nidzam yang beraksi sebagai pertahanan sempat menyarung jersi Merah Kuning selama lima musim iaitu dari tahun 1999 hingga 2004 sebelum berhijrah ke PKNS FC, Negeri Sembilan dan Proton FC.


China Hadiahkan Panda Kepada Qatar Menjelang Piala Dunia 2022 – Bernama Suhail & Soraya

China mengumumkan akan menghadiahkan dua ekor beruang panda kepada hos Piala Dunia 2022, Qatar sebagai “tanda persahabatan” antara kedua-dua negara, lapor South China Morning Post.

Hasrat China untuk menghadiahkan dua ekor mamalia tersebut dimaklumkan sendiri oleh Duta China ke Qatar, Zhou Jian. Dua ekor panda tersebut diberi nama “Suhail” dan “Soraya” dan akan tiba di Qatar pada Oktober nanti.

“Hadiah ini dipersembahkan oleh 1.4 bilion rakyat China kepada Piala Dunia Qatar, dan sudah semestinya menjadi simbol persahabatan China-Qatar,” katanya seperti dipetik daripada portal berita berkenaan.

Walaupun China tidak melayakkan diri ke saingan bola sepak yang diadakan setiap empat tahun sekali ini, tetapi pelbagai syarikat China terlibat dalam projek pembinaan mega seperti stadium-stadium Piala Dunia 2022.

Sebagai rekod, skuad bola sepak kebangsaan China hanya tampil sebanyak satu kali sahaja dalam saingan Piala Dunia setakat ini. Penampilan itu hadir ketika edisi 2002 yang berlangsung di Korea dan Jepun.

Untuk pengetahuan semua, nama bagi kedua-dua ekor panda itu diinspirasikan daripada nama bintang. Suhail merupakan nama bintang yang paling terang kelihatan di rantau negara teluk. Sementara itu, Soraya pula nama dalam bahasa Arab bagi gugusan bintang Pleiades.


Jelajah Trofi Piala AFF Singgah Di Kuala Lumpur Pada 22 Oktober

Persekutuan Bola Sepak ASEAN (AFF) akan menganjurkan Jelajah Trofi Piala AFF Mitsubishi Electric 2022 di lima buah negara sepanjang tiga bulan berikutnya bagi membina kehangatan sebelum sepak mula kejohanan pada penghujung tahun ini.

Menerusi kenyataan media AFF, jelajah ini akan bermula di Bangkok, Thailand pada 24 September diikuti dengan Singapura (15 Oktober), Kuala Lumpur, Malaysia (22 Oktober), Jakarta, Indonesia (26 November) dan akhir sekali, Ho Chi Minh, Vietnam (3 Disember).

The #AFFMitsubishiElectricCup2022 Trophy Tour kicks off in Bangkok, Thailand! 🇹🇭

🗓 24th September 2022, Saturday⏰ 11AM-5PM, Main event starts at 2pm📍 Zpell

More info here ➡ https://t.co/lhqipuuwch pic.twitter.com/Nv00v1XyNR

— AFF Mitsubishi Electric Cup (@affmecup) September 21, 2022

Acara ini boleh dihadiri oleh penyokong secara percuma. Di setiap lokasi jelajah ini, ianya akan dimeriahkan dengan kehadiran istimewa legenda bola sepak tempatan masing-masing.

Selain berpeluang untuk bergambar dengan trofi Piala AFF dan legenda istimewa yang hadir, pengunjung akan turut disajikan dengan beberapa permainan dan cabaran berserta hadiah untuk dimenangi.

Sebagai tambahan, AFF dan Mitsubishi Electric mengumumkan akan melancarkan sebuah inisiatif tanggungjawab sosial korporat (CSR) baharu dengan menganjurkan Klinik Bola Sepak yang memfokuskan kepada kanak-kanak kurang berkemampuan di lima buah negara ini.

Lokasi dan waktu acara yang akan berlangsung di Kuala Lumpur akan diumumkan oleh AFF menerusi laman sesawang rasminya kelak.


Pemain Tengah Usia 34 Tahun Kini Menjadi Warganegara Malaysia

Pemain tengah kelahiran Halifax, England yang berusia 34 tahun, Lee Tuck kini menjadi warganegara Malaysia.

Perkara tersebut dimaklumkan sendiri oleh tuan badan menerusi satu hantaran di laman sosial Instagram miliknya, semalam.

“Hari ini, akhirnya dan secara rasminya saya menjadi warganegara Malaysia.” katanya.

A post shared by LEE TUCK (@lee__tuck)

Untuk makluman semua, Lee Tuck yang kini bersama Sri Pahang FC telah beraksi dalam kancah bola sepak Malaysia bermula tahun 2017.

Kelab pertama yang disertainya adalah Negeri Sembilan sebelum berhijrah ke Terengganu pada tahun berikutnya.

Bersama pasukan berpangkalan di pantai timur itulah namanya mula menarik perhatian dalam kalangan peminat bola sepak sehingga pernah dicanangkan untuk dinaturalisasikan bagi membolehkannya beraksi berasama skuad kebangsaan.


Piala Thomas: Juara Bertahan, Indonesia & Pasukan ‘Underdog’ India Tempah Tiket Final

Kejohanan badminton berpasukan lelaki, Piala Thomas 2022 menyaksikan juara bertahan merangkap skuad negara jiran tetangga, Indonesia dan pasukan yang menumpaskan Malaysia di peringkat suku akhir, India berjaya melayakkan diri ke pentas final.

Kedua-dua pasukan mara selepas menundukkan lawan masing-masing iaitu Jepun dan Denmark di peringkat separuh akhir yang berkesudahan awal pagi tadi.

VITO BAWA INDONESIA KE LAGA PUNCAK DAN SELANGKAH LAGI UNTUK PERTAHANKAN GELAR!

FOKUS, SEMANGAT, SOLID! BISA! 🇮🇩🇮🇩🇮🇩#BadmintonIndonesia #ThomasUberCup2022 #TUC2022 #ThomasCup2022 pic.twitter.com/T9hFqXkYVz

— BADMINTON INDONESIA (@INABadminton) May 13, 2022

Dalam perlawanan tersebut, Indonesia mara selepas menumpaskan Jepun dengan keputusan 3-2 hasil sumbangan mata oleh pemain perseorangan 1 (MS1), Anthony Sinisuka Ginting, beregu 1 (MD1), Kevin Sanjaya-Mohammad Ahsan serta perseorangan 3 (MS3), Shesar Hiren Rhustavito.

Ketiga-tiga wakil ini meraih mata dengan menumpaskan Kento Momota, gandingan Takuro Hoki-Yugo Kobayashi serta Kodai Naraoka masing-masing.

Manakala pasukan India yang boleh dilabel sebagai “underdog” pula mara dengan skor keputusan yang sama seperti Indonesia hasil sumbangan tiga kemenangan yang diraih oleh MD1, Satwiksairaj Rankireddy-Chirag Shetty, MS2, Srikanth Kidambi dan MS3, Prannoy Haseena Sunil Kumar.

Pemain-pemain ini merekodkan kemenangan ke atas beregu Kim Astrup-Mathias Christiansen, perseorangan, Anders Antonsen dan Rasmus Gemke.

Dream of a billion plus just came true. Absolute champion stuff from our boys as they became the first ever 🇮🇳team to advance into the 𝙁𝙄𝙉𝘼𝙇S of #ThomasCup

Kudos to entire coaching team & support staffs. Take a bow👏@himantabiswa#ThomasCup2022#IndiaontheRise pic.twitter.com/cGdeFJIZD7

— BAI Media (@BAI_Media) May 13, 2022

Untuk makluman semua, semalam, skuad India telah mencipta sejarah mara ke peringkat separuh akhir buat pertama kali sejak 43 tahun yang lalu selepas menumpaskan Malaysia di peringkat suku akhir.

Sementara itu, kejayaan India mengesahkan tempat ke pentas final pula merupakan yang pertama dalam sejarah pembabitan mereka dalam saingan Piala Thomas.

Sebagai tambahan, perlawanan akhir Piala Thomas 2022 yang menemukan Indonesia dan India ini dijadualkan berlangsung pada Ahad kelak.

Featured Image: Badminton Association of Thailand


Indonesia Tubuh Mandalika Racing Team, Bakal Jadi ‘Rival’ Malaysia Dalam Saingan MotoGP

Negara jiran tetangga, Indonesia secara rasminya telah mengumumkan menubuhkan Mandalika Racing Team (MRT) untuk bersaing dalam kancah Kejuaraan Motosikal Dunia Moto2 bermula musim 2021.

Sepertimana sukan lain, kewujudan pasukan berpangkalan di Indonesia ini pastinya akan mencipta persaingan atau ‘rival’ panas dengan pasukan Malaysia iaitu Petronas Sepang Racing Team (SRT).

Menurut makluman mereka, Mandalika Racing Team ini ditubuhkan untuk mengangkat pelumba dan mekanik warga Indonesia sekaligus mengharumkan nama negaranya di peringkat global.

Nama Mandalika diambil bersempena dengan nama Litar Mandalika berjarak 4.32 kilometer. Ianya terletak di Lombok, Nusa Tenggara Barat dan sedang disiapkan untuk menjadi salah satu venue perlumbaan MotoGP 2021.

Selain itu, pihak mereka turut mengadakan kerjasama dengan Kementerian Pemuda dan Olahraga (Kemenpora) dan Ikatan Motor Indonesia (IMI) untuk membangunkan pelumba-pelumba muda sebelum diberi peluang untuk beraksi di kejuaraan dunia.

Ketika ini, pihaknya sedang rancak mengadakan perbincangan bersama beberapa pihak untuk mendapatkan penajaan. Salah satu daripadanya adalah syarikat penerbangan, Garuda Indonesia.

Barisan pelumba yang akan mewakili pasukan ini belum diumumkan secara rasmi lagi.

Bagaimanapun, gosip daripada media seberang mengatakan salah satu slot itu akan diisi dengan pelumba kelahiran Indonesia Dimas Ekky Pratama. Satu lagi slot berkemungkinan akan diiisi oleh pelumba asing.

Difahamkan segala-galanya akan diumumkan secara rasmi pada 28 oktober kelak.

Featured Image: Mandalika Racing Team


Justin Terlepas Peluang Ke Sukan SEA 2023 Kemboja?

Perseorangan lelaki remaja negara, Justin Hoh berkemungkinan besar terlepas peluang untuk beraksi di Sukan SEA 2023 di Kemboja pada bulan hadapan.

Ini selepas Persatuan Badminton Malaysia (BAM) memaklumkan satu berita mengejutkan bahawa pemain berusia 19 tahun terbabit ditimpa kecederaan dalam sesi latihan, dua hari lalu.

Berdasarkan pemeriksaan yang dijalankan, pemain itu disahkan mengalami kecederaan ‘achilles tendon’ kiri.

UPDATE: Badminton Association of Malaysia (BAM) today confirmed that singles player, Justin Hoh suffered an achilles tendon rupture in training yesterday. pic.twitter.com/pwA0KKNSkh

— BAM (@BA_Malaysia) April 11, 2023

Sehubungan itu, juara Cabaran Antarabangsa Uganda ini akan menjalani pembedahan pada hari ini.

Untuk makluman semua, pada bulan lalu, Justin antara yang disenaraikan oleh BAM bagi beraksi dalam acara berpasukan lelaki bersama-sama Leong Jun Hao, Ong Ken Yon dan Lee Shun Yang (simpanan).

Sebagai tambahan, temasya dwitahunan bagi edisi kali ini akan berlangsung dari 5 hingga 17 Mei.

Featured Image: Badminton Association of Malaysia


Nike Taja Pemain Red Star Belgrade, Omar Raiyan

Nike Malaysia membuat kejutan dengan menghantar dua karton barangan kelengkapan sukan jenama tersebut kepada pemain remaja Red Star Belgrade, Omar Raiyan pada ulang tahun kelahirannya.

Omar Raiyan merupakan pemain muda berketurunan Malaysia yang kini menetap bersama keluarganya di Serbia. Dia merupakan produk Manchester City Football School Abu Dhabi dimana dia kerap dipilih untuk ulang alik ke Manchester City Academy di Manchester.

Selain itu, Omar juga ke Sepanyol berada di bawah naungan program terpilih Du Laliga HPC (High Performance Center) untuk berlatih dan bermain perlawanan persahabatan dengan kelab Liga Perdana Sepanyol seperti Celto Vigo, Malaga, Cadiz dan Granada.

Menerusi perkongsian oleh ejennya, Razeen Khalid dari ACTIV8 Sports Agency, antara barangan kelengkapan sukan yang diberikan oleh Nike Malaysia adalah but Phantom GT (3 pasang), kasut larian Infinity, kasut Zoom Metcon, kasut Air Max 270 React, t-shirt, seluar pendek, stokin, beg galas dan beg Vapor Duffel.

Kesemua barangan itu dihantar terus ke kedutaan Malaysia di Serbia yang terletak di Belgrade. Ianya tiba tepat kepada Omar pada 3 Oktober 2020 iaitu ulang tahun kelahirannya yang ke-16.

Ketika ini, Omar beraksi bersama skuad Red Star Belgrade Bawah 17 Tahun (B-17) dan sudah beberapa kali dijemput berlatih bersama skuad Bawah 19 Tahun (B-19). Pemain berkaki kiri ini mampu bermain di beberapa posisi seperti pemain tengah, penyerang kanan dan pertahanan kiri.


Tinjauan FIFA: Lebih 60% Mahu Kejohanan Piala Dunia Diadakan Lebih Kerap – 2 Tahun Sekali

Idea untuk mengadakan kejohanan Piala Dunia FIFA Lelaki dan Wanita dengan lebih kerap sebagai contoh secara dwitahunan telah menimbulkan perdebatan yang hangat dalam kalangan peminat bola sepak seluruh dunia.

Oleh demikian, badan induk bola sepak dunia, Persekutuan Persatuan Bola Sepak Antarabangsa (FIFA) telah melakukan tinjauan dengan menanyakan sekitar 77,000 responsen berkenaan hal ini.

🌐 Global survey reveals majority of fans favour more frequent @FIFAWorldCup and @FIFAWWC tournaments 🏆📺 Watch the webinar & learn more 👉 https://t.co/Mr6Ubb98e4 pic.twitter.com/xum0JMzyLT

Hasil tinjauan yang diperolehi dan disiarkan oleh FIFA di laman sesawangnya pada hari ini adalah seperti berikut:

Sementara itu, tinjauan ini turut menunjukkan lebih 50% responden lelaki daripada benua asia, afrika, amerika utara, tengah & carribean, amerika selatan dan oceania menyatakan sokongan penganjuran Piala Dunia FIFA  secara dwitahunan.

Hanya responden lelaki daripada benua eropah sahaja yang menyuarakan sokongan kurang daripada 50% untuk kekerapan penganjuran Piala Dunia FIFA sebegini.

Sebagai tambahan, responden dari Turki, India dan Afrika Selatan adalah yang paling kuat menyokong penganjuran Piala Dunia FIFA Lelaki secara dengan lebih kerap.

Sementara itu, bantahan paling kuat untuk penganjuran Piala Dunia Lelaki secara dwitahunan pula disuarakan oleh responden dari England, Jerman dan Perancis.


All England 2022: Juara Terbuka Jerman, Sze Fei-Izzuddin Tersingkir Di Pusingan 32

Hasrat peminat yang ingin melihat beregu lelaki yang menjuarai Terbuka Jerman mara lebih jauh di Kejohanan Badminton Terbuka Seluruh England (All England) 2022 hangus sama sekali.

Ini disebabkan beregu tersebut, Goh Sze Fei dan Nur Izzuddin tumpas kepada beregu China, He Ji Ting dan Tan Qiang di Pusingan 32 yang berlangsung di Utilita Arena, Birmingham, pada pagi tadi.

YONEX All England Open Badminton Championships 2022MD – Round of 32               🇨🇳Ji Ting HE🏅21 19 21 🇨🇳Qiang TAN🏅15 21 11 🇲🇾Sze Fei GOH               🇲🇾Nur IZZUDDIN🕗 in 52 minutes https://t.co/cWaUQftp5e

Sze Fei-Izzuddin yang menduduki ranking ke-17 dunia tewas dengan keputusan 15-21, 21-19 dan 11-21 dalam tempoh permainan yang menghampiri satu jam kepada beregu di ranking ke-19 itu.

Sebagai rekod, ini merupakan pertemuan pertama yang melibatkan kedua-dua beregu Malaysia dan China ini di pentas kejohanan antarabangsa.

Sementara itu, Ji Ting-Tan Qiang yang berjaya meneruskan kemaraan ke Pusingan 16 akan berhadapan dengan beregu No.1 Malaysia, Aaron Chia dan Soh Wooi Yik.

Featured Image: Badminton Association of Malaysia


Kogileswaran Sarung Jersi No.70 Bersama Chungbuk Cheongju

Teka-teki mengenai nombor yang akan digunakan oleh pemain sayap skuad kebangsaan, Kogileswaran Raj bersama kelab baharunya, Chungbuk Cheongju akhirnya terjawab.

Pemain berusia 24 tahun tersebut akan tampil dalam saingan bola sepak Korea dengan jersi bernombor 70.

A post shared by 충북청주FC (@chfc_2023)

Perkara berkenaan disahkan menerusi satu muat naik oleh laman sosial rasmi kelab berkenaan, pada hari ini.

Untuk makluman semua, Kogi menjadi pemain Malaysia pertama yang beraksi dalam kancah bola sepak Korea dengan menandatangani kontrak selama setahun bersama Chungbuk Chrongju pada awal Januari lalu.


Legenda Dunia, Diego Maradona Meninggal Dunia Pada Usia 60 Tahun

Legenda bola sepak Argentina dan dunia, Diego Armando Maradona disahkan telah meninggal dunia.

Hasta siempre, Diego. Serás #Eterno en cada corazón del planeta fútbol. pic.twitter.com/jcsGP3GlNI

Menurut laporan dari Argentina, beliau dilaporkan meninggal dunia ekoran serangan jantung di rumahnya.

Dua minggu lalu, bekas pemain pemain Barcelona dan Napoli ini baru sahaja keluar dari hospital setelah selamat menjalani pembedahan otak ekoran darah beku.

Maradona cukup diingati oleh seluruh peminat bola sepak dunia apabila berjaya membawa skuad kebangsaan Argentina memenangi Piala Dunia 1986.

Bersama Napoli pula, penyerang serba lincah itu telah membantu pasukan tersebut menjurai Serie A sebanyak dua kali iaitu pada musim 1986/87 dan 1989/90.

Selain beraksi sebagai pemain, Maradona turut mengemudi skuad kebangsaan Argentina sebagai pengurus pasukan semasa kejohanan Piala Dunia 2010.

Peranannya yang terakhir dalam kancah bola sepak adalah menjadi pengurus pasukan berpangkalan di tanah airnya, Gimnasia de la Plata pada 2019 hingga 2020.

Featured Image: FIFA World Cup


Kejuaraan B-19 AFF: Malaysia Terikat Tanpa Jaringan Menentang Singapura

Skuad bola sepak kebangsaan bawah 19 tahun (B-19) tidak dapat meneruskan rentetan kemenangan namun masih mengekalkan rekod tanpa kalah dalam saingan Kejuaraan B-19 AFF.

Ketika turun menentang Singapura yang melibatkan aksi kedua bagi peringkat Kumpulan A, skuad negara kendalian Hassan Sazali Waras meraih keputusan seri tanpa sebarang jaringan.

Kejuaraan B-19 AFF 2022 | Khamis, 7 Julai 2022

MALAYSIA 🇲🇾 0-0 🇸🇬 SINGAPURA#FAM #HarimauMalaya #AFFU19 pic.twitter.com/Mje2W6YerH

— FA Malaysia (@FAM_Malaysia) July 7, 2022

Keputusan ini menjadikan skuad negara dan Singapura berkongsi satu mata masing-masing daripada perlawanan ini. Dengan ini, Malaysia telah mengumpul empat mata daripada dua perlawanan.

Untuk perlawanan berikutnya, Malaysia akan turun menentang Timor Leste pada 9 Julai (Sabtu).


“Perkara itu tidak sahih pun” – Tan Cheng Hoe Tepis Dakwaan Dikaitkan Kelab Liga Super

Bekas ketua jurulatih skuad kebangsaan, Tan Cheng Hoe menafikan dirinya akan melatih mana-mana pasukan terutamanya dalam kancah Liga Super dalam masa terdekat.

Ini termasuk dengan dirinya dikaitkan untuk melatih pasukan berpangkalan di Lembah Klang seperti Selangor FC bagi menggantikan jurulatih sedia ada, Michael Feichtenbeiner.

“Perkara itu tidak sahih pun. Rumour sahaja. Sekarang ini saya hanya berehat dan meluangkan masa dengan keluarga,” katanya seperti dipetik daripada Majoriti.

Malahan jurulatih berusia 54 tahun kelahiran Alor Setar, Kedah turut menyatakan tidak memikirkan untuk kembali melatih mana-mana pasukan secara serius buat masa ini.

“Dalam masa terdekat pun saya tiada perancangan apa-apa. Kalau ada yang betul-betul serius saya akan fikirkan untuk latih tapi setakat ini tiada lagi,” jelasnya.

Selain itu, Cheng Hoe turut menjelaskan mengenai kelibatnya bersama Presiden Persatuan Bola Sepak Kedah (KFA), Datuk Seri Muhammad Sanusi Md Nor baru-baru ini.

Penglibatannya bermain bola sepak di atas padang bersama-sama Sanusi merangkap Menteri Besar Kedah telah mencipta spekulasi bahawa dirinya akan kembali melatih Kedah Darul Aman FC.

Bagaimanapun, Cheng Hoe memaklumkan penglibatannya itu sekadar menunaikan ajakan rakan-rakannya untuk turun bermain bola.

Untuk makluman semua, Cheng Hoe bergelar “free agent” sejak awal Januari tahun ini setelah meletak jawatan sebagai ketua jurulatih skuad Harimau Malaya.

Featured Image: Football Association of Malaysia


Gary Steven Robbat Buru Minit Permainan Bersama Melaka United

Pemain tengah, Gary Steven Robbat tidak menolak minit permainan menjadi pendorongnya untuk menyertai Melaka United secara pinjaman daripada Johor Darul Ta’zim (JDT) pada jendela pertengahan musim lalu.

Bagaimanapun, pemain berusia 29 tahun ini mahu menumpukan usaha untuk mendapatkan kepercayaan barisan kejurulatihan yang diketuai oleh Zainal Abidin Hassan terlebih dahulu.

Dan perlawanan menentang Pahang selepas saingan Liga Super bersambung kelak menjadi medan buat Gary menunjukkan impak yang mampu diberikannya untuk membantu Melaka United.

“Pertama sekali, saya kena pastikan saya dapat kepercayaan yang tinggi daripada jurulatih bahawa saya mampu untuk memberikan sesuatu kepada pasukan.

“Memang minit permainan yang saya cari, tetapi saya nak bina dahulu tahap keyakinan bersama pasukan di sini untuk saya beri komitmen yang tinggi.

“Sasaran awal saya adalah untuk perlawanan pertama menentang Pahang nanti di mana daripada situlah akan dapat menentukan bahawa saya mampu membantu pasukan atau tidak.

“Dekat perlawanan itu nantilah saya akan dapat tunjukkan sejauh mana komitmen saya kepada Melaka,” jelasnya.

Pada masa yang sama, Gary turut meletakkan sasaran penyertaannya bersama pasukan ini untuk membantu Melaka United keluar daripada zon penyingkiran.

Ketika ini, Melaka United menduduki tangga ke-11 selepas 13 perlawanan yang telah dilalui dalam saingan Liga Super.

Featured Image: Melaka United Football Club


Terbuka Korea: Yew Sin-Ee Yi Disingkirkan Juara Swiss Fajar-Ardianto

Kelibat beregu lelaki No.2 negara, Ong Yew Sin Dan Teo We Yi tidak akan kelihatan di pentas separuh akhir Terbuka Korea 2022.

Ini gara-gara Yew Sin-Ee Yi telah disingkirkan oleh beregu Indonesia merangkap Juara Terbuka Swiss 2022,  Fajar Alfian dan Muhammad Rian Ardianto di peringkat suku akhir, petang tadi.

Yew Sin-Ee Yi yang menduduki ranking ke-11 dunia tumpas kepada beregu negara jiran tetangga itu secara ‘straight set’ dengan skor 19-21 dan 20-22 dalam tempoh masa 49 minit permainan.

Korea Open Badminton Championships 2022MD – Quarter final          🇮🇩Fajar ALFIAN🏅21 22 🇮🇩Muhammad Rian ARDIANTO🏅19 20 🇲🇾Yew Sin ONG          🇲🇾Ee Yi TEO

🕗 in 49 minutes https://t.co/axzNT9WyWF

— BWFScore (@BWFScore) April 8, 2022

Sebagai rekod, ini merupakan pertemuan keenam melibatkan kedua-dua gandingan di pentas antarabangsa.

Lima pertemuan sebelum ini berkesudahan dengan Fajar-Ardianto memenangi tiga daripadanya termasuk Yang terakhir di pentas saingan Terbuka Swiss.

Sementara itu, Fajar-Adianto yang mara ke peringkat separuh akhir bakal ditentang oleh beregu senegaranya merangkap Juara All England, Shohibul Fikri-Bagas Maulana atau beregu Korea, Yong Jin-Na Sung Seung.

Sertai pertandingan Komen & Menang di portal Sukanz bersempena saingan Terbuka Korea 2022 dan anda berpeluang untuk memenangi kredit e-wallet bernilai RM50.

Langkah-langkah mudah untuk menyertai pertandingan ini:

1. Log masuk atau daftarkan diri anda di portal Sukanz.

2. Tinggalkan komen di ruangan komen di bawah sepanjang berlangsungnya saingan Terbuka Korea 2022 – bermula dari 5 hingga 10 April.

3. Tiga tukang komen paling bertuah akan dipilih dan dihubungi untuk diberikan hadiah berupa kredit e-wallet bernilai RM50 setiap seorang setelah tamatnya saingan Terbuka Korea kelak.

Featured Image: Badminton Association of Malaysia


Sukan Komanwel: Russel Taib Mara Ke Separuh Akhir 200m – Catat Masa 21.13s

Pelari kacukan kelahiran Kuala Lumpur, Russel Taib berhasil melayakkan dirinya ke peringkat separuh akhir acara 200 meter (m) lelaki di temasya Sukan Komanwel Birmingham 2022.

Atlet berusia 24 tahun ini mengesahkan kemaraan tersebut dengan menamatkan larian peringkat saringan (heat 7) di tempat kedua – di belakang Dan Kiviasi Asamba.

Pelumba kelahiran kelahiran Kenya itu menamatkan larian dalam tempoh masa 20.86 saat (s) manakala Russel pula merekodkan catatan masa 21.13s.

Sebagai perbandingan, catatan masa ini merupakan yang ke-13 terbaik daripada 24 pelari yang layak ke peringkat separuh akhir.

Selain itu, tempoh larian yang direkodkan oleh Russel itu jauh daripada catatan masa peribadi terbaiknya yang merupakan rekod kebangsaan dalam acara ini iaitu 20.77s.

Sementara itu, Russel yang berhasil melayakkan diri akan turun beraksi di peringkat separuh akhir pada hari esok (Jumaat), bermula 7.09 malam.

Featured Image: Instagram Russel Taib


Ranking BWF: Wong Ling Ching Kini ‘Top 100’ Dunia

Pemain wanita muda negara, Wong Ling Ching yang mara ke separuh akhir Cabaran Antarabangsa Mongolia pada Sabtu akhirnya berada dalam kelompok 100 perseorangan wanita terbaik dunia.

Kemaskini oleh Persekutuan Badminton Dunia (BWF) pada hari ini menyaksikan pemain berusia 20 tahun itu mencatatkan lonjakan 24 anak tangga berbanding kedudukannya pada minggu lalu.

Peningkatan itu tercetus hasil mengumpul 15,434 mata sekaligus meletakkan dirinya di tangga ke-88 dalam Ranking Dunia buat pertama kali sejak menyertai pasukan kebangsaan pada Oktober tahun lalu.

Untuk makluman, kejayaannya untuk mara ke peringkat separuh akhir kejohanan Gred 3 Persekutuan Badminton Dunia (BWF) sebelum tewas kepada pilihan utama kejohanan dari Amerika Syarikat, Lauren Lim telah memberikannya 2,800 mata.

Kemaraan ke separuh akhir di Mongolia itu juga merupakan kali kedua di peringkat tersebut bagi tahun 2023 selepas kali pertama melakukannya di Siri Antarabangsa Estonia, Januari lalu.

Sementara itu, Goh Jin Wei dan K. Letshanaa turut mencatatkan kenaikan sebanyak satu anak tangga masing-masing menjadikan mereka mengghuni kedudukan ke-33 dan ke-68 dunia. Manakala S. Kisona pula turun ke ranking 61 dunia, berbeza satu anak tangga berbanding minggu lalu.

Featured Image: Badminton Association of Malaysia


FIFA Umum 16 Bandar Yang Menjadi Hos Piala Dunia 2026

Persekutuan Persatuan Bola Sepak Antarabangsa (FIFA) telah mengumumkan 16 bandar terpilih bagi mengadakan perlawanan-perlawanan bola sepak saingan Piala Dunia 2026 di Amerika Syarikat, Kanada dan Mexico.

Saingan yang julung kalinya bakal menampilkan 48 pasukan ini akan dimainkan di 11 lokasi di Amerika Syarikat iaitu Atlanta, Boston, Dallas, Houston, Kansas City, Los Angeles, Miami, New York / New Jersey, Philadelphia, San Francisco Bay Area dan Seattle.

Your #FIFAWorldCup 2026 Host Cities:

🇺🇸Atlanta🇺🇸Boston🇺🇸Dallas🇲🇽Guadalajara🇺🇸Houston🇺🇸Kansas City🇺🇸Los Angeles🇲🇽Mexico City🇺🇸Miami🇲🇽Monterrey🇺🇸New York / New Jersey🇺🇸Philadelphia🇺🇸San Francisco Bay Area🇺🇸Seattle🇨🇦Toronto🇨🇦Vancouver

— FIFA World Cup (@FIFAWorldCup) June 16, 2022

Sementara itu, tiga lokasi akan dilangsungkan di Mexico iaitu Guadalajara, Mexico City dan Monterrey dan baki dua lokasi lagi diadakan di Kanada iaitu Toronto dan Vancouver.

Untuk makluman semua, kemasukan 48 pasukan di dalam saingan Piala Dunia 2026 ini merupakan pertambahan sebanyak 16 pasukan berbanding kejohanan Piala Dunia 2022 di Qatar pada penghujung tahun ini.

Selain itu, penganjuran bersama antara tiga buah negara ini juga merupakan yang pertama kali dalam sejarah kejohanan Piala Dunia sejak ia dipertandingkan buat julung kalinya pada tahun 1930.


MFL Mansuh Peraturan ‘Away Goal’ Dalam Saingan Liga Malaysia

Tiada lagi kelebihan jaringan di tempat lawan bermula saat ini dalam saingan kalah mati tempatan seperti Piala FA dan Piala Malaysia.

Perkembangan tersebut hadir selepas pengelola saingan bola sepak tempatan, Malaysian Football League (MFL) mengumumkan pemansuhan tersebut menerusi satu makluman pada hari ini.

Jelasnya, pemansuhan tersebut hadir selaras dengan perubahan terkini oleh badan induk benua asia dan eropah, Konfederasi Bola Sepak Asia (AFC) dan Kesatuan Persatuan Bola Sepak Eropah (UEFA).

Untuk makluman semua UEFA membuat keputusan memansuhkan peraturan ini bermula musim 2021/22. Manakala AFC pula memaklumkan perkara yang sama pada 1 Ogos lalu untuk memansuhkannya pada musim hadapan.

MFL mengumumkan bahawa pengelola Liga Malaysia itu telah memansuhkan kelebihan jaringan di tempat lawan (Away Goal) dalam kejohanan kalah mati berkuatkuasa pada hari ini selaras dengan perubahan terkini AFC dan UEFA.

— #LigaMalaysia2022 (@MFL_MY) October 19, 2022

Perubahan ini bakal menyaksikan perlawanan yang terikat secara agregat selepas 180 minit permainan timbal balik akan dilanjutkan terus ke masa tambahan (extra time) selama 30 minit.

Sebagai tambahan, sekiranya masih terikat selepas daripada itu, pemenang akan ditentukan menerusi penentuan sepakan penalti.

Selaras dengan pengumuman ini, pemansuhan ‘away goal’ ini terpakai bermula saingan Piala Malaysia 2022 yang akan membuka tirainya pada 26 dan 27 Oktober kelak.


Jersi ‘Away’ Penang 2022 Serba Kuning Diperkenalkan – Harga Jualan RM179.90

Skuad berpangkalan di utara semenanjung tanah air, Penang FC tampil memperkenalkan jersi ‘away’ baharu untuk digunakan dalam saingan Liga Malaysia 2022.

Diperkenalkan secara atas talian menerusi pelbagai platform media sosialnya pada hari ini, jersi keluaran Puma itu hadir dalam warna serba kuning sambil diserikan dengan logo ‘Penang 2030’ di bahagian hadapan.

AWAY JERSEY PENANG FCMenyambung legasi dan tradisi..! Kuning sebagai lambang optimis dan semangat kental, keyakinan dan memiliki kekuatan untuk mengambil langkah mengatasi lawan..!📸 : @Penang_FC pic.twitter.com/nDxg033Vq4

Di bahagian belakang pula, terdapat sebuah logo penaja, BKT serta logo ‘Sports For All’. Sementara itu, di lengan kanannya, terdapat logo penaja, The Ship Campus.

Seperti dimaklumkan oleh pihak kelab, harga jualan bagi jersi ini adalah RM179.90 sehelai. Bagaimanapun, buat pembeli yang ke Stadium Sultan Ibrahim bagi menonton perlawanan pertama Liga Super 2022 antara Johor Darul Ta’zim (JDT) menentang Penang, esok, akan diberikan potongan harga kepada RM155 sehelai.

Syaratnya, pembeli perlu mengemukakan bukti pembelian tiket perlawanan atau tiket perjalanan bas untuk mendapatkan harga istimewa ini.


Kejohanan Dunia BWF: Chen Yu Fei Rekod Enam Kemenangan Berturut-Turut Ke Atas Soniia

Pemain No.4 dunia dari China, Chen Yu Fei kini merekodkan enam kemenangan berturut-turut ke atas perseorangan wanita bebas (independent) negara, Soniia Cheah di pentas antarabangsa.

Kemenangan terbaru Yu Fei hadir ketika menentang Soniia pada Pusingan 32 di Kejohanan Dunia BWF 2022, sebentar tadi.

Yu Fei yang merupakan pemenang emas Sukan Olimpik Tokyo 2020 meraih kemenangan dalam perlawanan itu secara “straight set” dengan skor 21-17 dan 21-15 dalam tempoh masa 40 minit.

Kemenangan Yu Fei ini sekaligus telah mematikan langkah Soniia di pentas Kejohanan Dunia BWF edisi kali ini setelah bermula dengan kemenangan di Pusingan 64, semalam.

Kemenangan itu pula merupakan yang pertama selepas Soniia berehat panjang melebihi satu tahun daripada menyertai sebarang kejohanan antarabangsa ekoran kecederaan.

Sebagai rekod, baki lima pertembungan antara Yu Fei dan Soniia sebelum ini adalah sekitar tahun 2019 dan 2018.

Ianya berlangsung di Terbuka Thailand 2019, Terbuka Jepun 2019, Piala Sudirman 2019, Piala Uber 2018 dan Terbuka Jerman 2018.


Formula 1: Verstappen, Red Bull Racing Teruskan Dominasi Selepas 9 Perlumbaan

Pelumba Red Bull Racing Honda RPBT, Max Verstappen berada dalam kelas yang tersendiri setelah memenangi tujuh daripada sembilan perlumbaan bagi saingan Formula One (F1) pada musim ini.

Terbaharu, pelumba kelahiran Belgium itu menjuarai GP Austria selepas menamatkan perlumbaan 71 pusingan selama 1 jam 25 minit dan 33.6 saat yang menyaksikan dirinya mengumpul 26 mata kejuaraan.

Secara keseluruhan, Verstappen mengumpul 34 mata di Austria termasuk lapan mata yang dipungut dalam perlumbaan pecut sekaligus menambah koleksi mata keseluruhan buat juara bertahan itu menjadi 229 mata.

Leclerc moves past Russell 📈

Verstappen extends his championship lead 👏#AustrianGP #F1 pic.twitter.com/GfwFVzpvRB

— Formula 1 (@F1) July 2, 2023

Rakan sepasukan, Sergio Perez kini di tempat kedua dengan 148 mata hasil dua kejuaraan mengatasi Verstappen di Arab Saudi dan Azerbaijan dan diikuti sorang lagi pelumba Sepanyol, Fernando Alonso di tempat ketiga dengan 131 mata.

Sebelum ini, Verstappen telah berjaya menyamai rekod 41 kejuaraan mendiang Ayrton Senna di GP Kanada yang meletakkan dirinya dalam kelompok lima pelumba terbaik dengan kemenangan GP terbanyak.

Dominasi Verstappen serta Perez turut menyaksikan pasukan Red Bull Racing Honda RPBT mendahului carta pengeluar F1 dengan kutipan 377 mata kejohanan.

Bagaimanapun, saingan musim ini masih berbaki sebanyak 13 perlumbaan dan ianya tempoh yang masih panjang perlu diharungi oleh Verstappen samada dapat mempertahankan kejuaraannya atau dirampas oleh Perez mahupun Alonso pada penghujung musim nanti.


Undian Piala Malaysia: Ulangan Final 2018 Terengganu & Perak Hiasi Kumpulan B

Majlis undian TM Piala Malaysia 2021 menyaksikan beberapa pertembungan menarik bakal disajikan pada peringkat kumpulan yang berlangsung bermula 23 September kelak.

Paling mencuri tumpuan adalah melibatkan saingan di Kumpulan B yang melibatkan ulangan pertembungan final Piala Malaysia 2018 antara Terengganu menentang Perak.

Melengkapkan kumpulan tersebut adalah juara 33 kali, Selangor serta pasukan ketiga daripada saingan Liga Premier yang masih direbut oleh PDRM, Kuching City, Kelantan dan Kelantan United.

Juara edisi 2019 yang juga merupakan juara Liga Super 2021, Johor Darul Ta’zim (JDT) mendapat undian yang agak mudah di dalam Kumpulan D bersama-sama PJ City, Sabah dan pasukan keempat dari saingan Liga Premier.

Sementara itu, finalis atau naib juara edisi 2019 iaitu Kedah Darul Aman diundi di dalam Kumpulan C bersama-sama Melaka United serta juara Liga Premier 2021 dan pasukan kelima daripada saingan yang sama.

Akhir sekali, Kumpulan A pula diisi oleh pasukan di tangga ketiga Liga Super musim ini, Penang sambil ditemani oleh Kuala Lumpur City, Sri Pahang dan naib juara Liga Premier 2021.

Siapakah yang akan mara ke peringkat suku akhir? Tinggalkan ramalan anda di ruangan komen di Facebook dan Twitter Sukanz.


Korea Masters: Joo Ven Singkir Pemain Israel, Mara Ke Separuh Akhir Super 300 Buat Pertama Kali

Perseorangan bebas (independent) negara, Soong Joo Ven mencipta rekod mara ke pentas separuh akhir kejohanan berstatus Jelajah Dunia Super 300 BWF buat pertama kali dalam kariernya.

Joo Ven yang menghuni ranking ke-68 dunia mara selepas menyingkirkan pemain Israel, Misha Zilberman di peringkat suku akhir, sebentar tadi.

Dalam perlawanan tersebut, pemain negara berusia 26 tahun ini berhasil menumpaskan pemain di ranking ke-49 dunia itu secara ‘straight set’ dengan skor 23-21 dan 21-18 dalam tempoh masa 47 minit.

2022 Gwangju YONEX Korea MastersMS – Quarter final23 21 🇲🇾Joo Ven SOONG🏅21 18 🇮🇱Misha ZILBERMAN

🕗 in 47 minutes https://t.co/tqnYpZzCcJ

— BWFScore (@BWFScore) April 15, 2022

Untuk rekod, ini merupakan pertarungan sulung menemukan kedua-dua pemain di pentas kejohanan antarabangsa.

Sementara itu, Joo Ven selaku pemenang akan turun menentang pemain Jepun, Kodai Naraoka (ranking ke-47) di peringkat separuh akhir, esok.

Pemain muda Jepun berusia 20 tahun ini mara selepas menumpaskan pemain Perancis, Lucas Claerbout (ranking ke-63) di pusingan suku akhir, sebentar tadi.

Featured Image: Badminton Association of Malaysia


Pencabar Harimau Malaya Ambil Jurulatih Yang Membawa Chile Menjuarai Copa America

Salah satu pencabar kepada skuad bola sepak kebangsaan, Harimau Malaya di pentas Piala Asia kelak mengumumkan menggunakan khidmat jurulatih yang pernah menjulang Copa America Centenario.

Pasukan yang dimaksudkan tersebut ialah Bahrain yang baru sahaja mengumumkan perlantikan Juan Antonio Pizzi, 55 tahun, sebagai ketua jurulatih baharunya menerusi platform media sosialnya, baru-baru ini.

Untuk makluman, Juan yang memulakan karier kejurulatihan sekitar tahun 2005 mendapat perhatian dunia apabila membawa skuad La Roja yang dibarisi beberapa pemain bintang eropah seperti Alexis Sanchez, Arturo Vidal dan Claudio Bravo menumpaskan Argentina dalam perlawanan akhir pada tahun 2016.

Kemenangan menerusi penentuan sepakan penalti itu sekaligus membolehkan Chile menjuarai kejohanan yang bersempena dengan 100 tahun penubuhan CONMEBOL dan penganjuran Copa America terbabit.

A post shared by Bahrain Football Association (@bahrainfa)

Selain itu, Juan turut mempunyai pengalaman membimbing pasukan di kejohanan bola sepak terulung dunia iaitu Piala Dunia FIFA. Ianya hasil daripada Juan menerima tugasan untuk melatih skuad kebangsaan Arab Saudi sekitar November 2017 dan membawa pasukan itu beraksi di pentas Piala Dunia 2018 Rusia.

Ini bermakna, Bahrain menjadi pasukan kedua dikemudi oleh jurulatih mempunyai pengalaman di pentas Piala Dunia perlu dihadapi oleh Harimau Malaya peringkat Kumpulan E di Piala Asia pada Januari hadapan selain Republik Korea bimbingan Jurgen Klinsmann.

Untuk makluman, karier kejurulatihan Juan bermula bersama Colon Santa Fe – sebuah kelab berpangkalan di negara kelahirannya. Kemudiannya, Juan berhijrah ke beberapa buah kelab di pelbagai negara rantau amerika selatan sebelum menguruskan Valencia dalam kancah La Liga pada tahun 2013.

Kelab terakhir yang dikemudinya sebelum menerima tugas sebagai ketua jurulatih Bahrain ialah Al Wasl yang beraksi dalam kancah bola sepak Emiriah Arab Bersatu (UEA).

Sebagai tambahan, Malaysia yang julung kalinya layak ke pentas Piala Asia secara merit selepas 43 tahun telah diundi dalam Kumpulan E bersama-sama Republik Korea, Bahrain dan Jordan.


Regu Campuran 1 Lelaki 2 Wanita Diperkenalkan Dalam Sepak Takraw

Satu acara baharu diperkenalkan oleh badan induk sepak takraw dunia, Persekutuan Sepak Takraw Antarabangsa (ISTAF) iaitu regu campuran yang terdiri daripada seorang pemain lelaki serta dua pemain wanita.

Perkembangan tersebut dimaklumkan sendiri oleh Setiausaha Agung ISTAF, Datuk Abdul Halim Kader sepertimana dilaporkan Bernama. Para peminat boleh menyaksikan kemunculan sulung acara baharu itu di Kejohanan Dunia Piala Raja Thai Ke-35 di Bangkok dari 23 hingga 31 Julai hadapan.

Menjelaskan mengenai acara baharu ini, pemain lelaki mahupun pemain wanita bebas untuk beraksi di mana-mana posisi samada tekong, apit kanan atau apit kiri. Selain itu, jantina untuk dua pemain simpanan pula bebas ditetapkan berdasarkan strategi jurulatih masing-masing.

Pada masa yang sama, ISTAF turut melakukan sedikit pindaan peraturan permainan terutamanya melibatkan peralatan-peralatan yang digunakan.

Antaranya, bola yang digunakan adalah bola jenis bagi kategori wanita iaitu 160 gram. Manakala paras ketinggian jaring yang direntang adalah mengikut kategori lelaki, 1.55 meter di tiang dan 1.52 di tengah.

Sebagai tambahan, ISTAF turut memperkenalkan acara baharu campuran kuadran (berempat) yang terdiri daripada 2 pemain lelaki, 2 pemain wanita di dalam gelanggang serta dua pemain simpanan daripada kedua-dua jantina di kejohanan yang sama kelak.

Featured Image: Majlis Sukan Negara Malaysia


Jualan Jersi Sabah FC Meningkat 3 Kali Ganda Berbanding Tahun Lalu

Pasukan berpangkalan di kepulauan Borneo, Sabah FC merekodkan peningkatan jualan jersi yang amat ketara pada tahun ini berbanding tahun lalu.

Berdasarkan perkongsian daripada pihak kelab itu sendiri, Sabah yang menamatkan kempen Liga Super tahun ini di tangga ketiga memaklumkan menjual sebanyak 15,131 helai jersi setakat 3 November lalu.

Sebagai perbandingan, skuad berjulukan The Rhinos ini hanya menjual sebanyak 5,000 helai jersi sahaja sepanjang tahun 2021 lalu.

Bagi tahun 2022, Sabah yang mendapat tajaan kelengkapan pakaian daripada Lotto telah mengeluarkan tiga jenis jersi yang diberi nama Skin (home), Dua Belas (away) dan Crash (jersi ketiga).

Untuk makluman semua, bagi setiap jersi itu, terdapat dua variasi harga yang diletakkan iaitu RM99 (fans issue) dan RM139 (player issue) masing-masing.

Secara kasarnya, dengan mengambil nilai minimum iaitu RM99 dan didarabkan dengan jumlah 15,131 helai jersi yang telah terjual itu, Lotto sekurang-kurangnya telah mencatatkan jualan sekitar RM1,497,969 pada tahun ini.

Sebagai rekod, Sabah mendapat tajaan daripada Lotto bernilai RM2.2 juta untuk mengharungi saingan Liga Malaysia 2022.


Liga Hoki Remaja Platform Untuk Pilih Pemain Sertai Piala Dunia 2023

Badan induk hoki negara, Konfederasi Hoki Malaysia (MHC) mengesahkan akan menganjurkan kejohanan untuk pemain remaja, TNB Malaysian Junior Hockey League atau TNB Liga Hoki Remaja bermula Disember ini.

Menurut Presiden MHC, Dato’ Sri Subahan Kamal berkata kejohanan ini merupakan platform untuk mengasah bakat pemain-pemain muda menerusi perlawanan yang kompetitif untuk mempersiapkan mereka sebelum menghadapi Kejohanan Hoki Piala Dunia Remaja Lelaki 2023.

Bagaimanapun, belum ada sebarang tarikh penganjuran saingan setakat ini dan ianya diumumkan secara rasmi oleh MHC dalam masa yang terdekat.

“Ini adalah permulaan dimana kita hendak mengadakan satu liga yang mantap dan akan disaingi oleh semua pemain-pemain remaja hoki di tanah air,

“Perkara ini cukup penting untuk kami memilih dan mengasah bakat untuk kami ada satu pasukan hoki negara yang kuat mampu bersaing dengan gergasi-gergasi dunia pada tahun 2023,” kata Subahan menerusi satu video yang dimuat naik oleh laman sosial Malaysian Hockey League, baru-baru ini.

Artikel Berkaitan: Malaysia Tuan Rumah Kejohanan Hoki Piala Dunia Remaja Lelaki 2023

Pada masa yang, beliau mengharapkan pasukan-pasukan yang akan mengambil bahagian dapat menyiapkan pasukan yang mantap untuk mengharungi kejohanan Liga Hoki Remaja ini.

Beliau turut memaklumkan, barisan kejurulatihan skuad kebangsaan akan memerhatikan saingan ini bagi untuk menilai pemain yang berbakat untuk disenaraikan dalam skuad kebangsaan.

“Ini adalah cukup penting kerana dalam kejohanan ini semua jurulatih-jurulatih kebangsaan negara yang khususnya terlibat dengan pasukan remaja negara akan menggunakan kejohanan ini sebagai satu medan dimana mereka akan memilih bakat-bakat yang dilihat untuk diserapkan dalam pasukan kebangsaan,”

“Pada tahun 2023, Malaysia pastinya perlu menyiapkan satu pasukan yang gagah dan kuat untuk dapat membuat satu kejutan yang besar kepada peminat hoki dunia dimana kita pastinya mencapai satu keputusan yang akan membanggakan seluruh rakyat Malaysia,” tambahnya.

Untuk makluman, Persekutuan Hoki Antarabangsa (FIH) telah mengumumkan Malaysia terpilih sebagai tuan rumah bagi Kejohanan Hoki Piala Dunia Remaja 2023, pada jumaat lalu.

Featured Image: Malaysian Hockey Confederation


Basikal Perlu Lesen & Plat? – Ini Komen Pelumba Negara, Azizulhasni Awang

Tular di laman sosial bahawa Institut Penyelidikan Keselamatan Jalanraya Malaysia (MIROS) sedang mengkaji keperluan untuk mendaftar, melesen dan diletakkan nombor plat pendaftaran untuk penunggang basikal dan basikal di negara ini.

Ianya bertujuan untuk menjaga keselamatan penunggang basikal yang kian bertambah akhir-akhir ini daripada terdedah kemalangan jalan raya.

Perkara tersebut mendapat reaksi yang pelbagai daripada orang ramai. Jika ditinjau di laman sosial, terdapat segelintir yang menyokong cadangan itu namun majoritinya menolak atas pelbagai sebab.

Dan cadangan kajian daripada MIROS tersebut turut mendapat maklum balas daripada pelumba basikal trek negara, Azizulhasni Awang atau lebih dikenali dengan julukan The Pocket Rocketman.

“Ramai yang minta saya komen pasal cadangan basikal perlu lesen dan plat ini.”

“Saya cuba ringkaskan sebaik mungkin kerana kalau nak cerita dengan lebih terperinci mungkin agak panjang huraian dan penjelasannya.”

“Pertamanya, idea/cadangan ini bagus tetapi bagi saya ianya adalah pilihan yang terakhir kerana ada banyak lagi idea dan cadangan lain yang bagi saya perlu/boleh di aplikasi terlebih dahulu.” tulis Azizulhasni membuka bicara menerusi laman sosialnya.

Azizul yang merupakan juara acara keirin Kejohanan Trek Dunia 2017 mencadangkan tiga solusi bernas bagi melindungi kedua-dua penunggang basikal dan pengguna jalan raya yang lain.

Berikut adalah tiga cadangan yang diberikannya:

Pihak berkuatkuasa perlu duduk berbincang dengan pelbagai pihak untuk hadir dengan satu polisi atau peraturan baru bagi kaki basikal ini.

Peraturan yang saya maksudkan disini adalah peraturan ketika berkayuh di lebuh raya, peraturan berkayuh di jalan-jalan kampung, peraturan berkayuh di off-road dan peraturan-peraturan yang bersangkut-paut dengannya. Juga perlu ada sebuah polisi keselamatan integrasi di jalan raya.

Perlu ada kempen dan awareness program/projek tentang kayuhan dengan selamat dan betul. Saya pun tak suka bila tengok rakan-rakan cyclist lain yang kayuh macam atuk nenek mereka punya jalan kerana ini membahayakan keselamatan dan boleh menimbulkan kemarahan pengguna jalanraya yang lain.

Tapi saya percaya juga kebanyakan dari mereka ini tidak mempunyai pengetahuan asas cara-cara serta peraturan ketika di jalan raya. Maka kita perlulah beri perhatian bab ini. Cadangan ini adalah lebih cost effective berbanding cadangan seterusnya.

Berkayuh di jalan raya bahayakan? Maka boleh difikirkan untuk membina litar basikal di mana hanya peminat sukan berbasikal boleh berkayuh di sini tanpa gangguan kenderaan lain.

Tak payah pergi jauh, negeri jiran kita, Thailand pun dah lama ada litar basikal ini. Boleh google ‘Skylane Bangkok’, terletak berdekatan Suvarnabhumi Airport. Trek berbasikal ini amat popular di Bangkok dan mempunyai jarak 23.5 kilometer satu pusingan. Kayuh la sampai lebam kat dalam tu.

Korea pun dah lama ada trek khas basikal ini dan diorang lagi hebat, trek yang jaraknya nearly 1000 kilometer dan menghubungkan dari negeri ke negeri lain.

Peminat sukan basikal boleh berkayuh stage by stage ala-ala Le Tour de Langkawi (touring) dan mereka yang complete total 1000 kilometer tu akan dapat certificate.

Pelumba kelahiran Dungun, Terengganu itu turut menambah, “Katakan kita pilih jalan terakhir iaitu aplikasikan lesen dan nombor plat, ini bermaksud penunggang basikal juga akan mempunyai hak yang sama di atas jalan raya.

“Maka perlu di bina infrastruktur khas kepada penunggang basikal ini seperti laluan khas basikal serta tempat parking basikal di kebanyakan tempat.”

“Ini kita boleh lihat di beberapa negara Eropah. Seperti negara Belanda, basikal merupakan antara pengangkutan harian untuk ke tempat kerja, di sana ada laluan khas dan tempat parking basikal khas di merata-rata.”

“Di Melbourne, Australia pula mempunyai bike paths/trails yang khas. Anda boleh google Melbourne Bike Grid Map dan tengok sendiri betapa sistematik dan bagaimana ianya bersambung antara satu sama lain dan sangat efektif untuk digunakan.”

“Malah ramai yang memilih untuk berkayuh ke tempat kerja kerana lebih cepat dan meningkatkan tahap kesihatan. Ianya juga menjadi produk pelancongan di mana kita boleh berkayuh sambil menikmati sejarah serta keindahan kota Melbourne.”

“Saya tak pasti negara mana masih mengenakan plat ini tetapi di Eropah rata-rata sudah tidak digunapakai.

“Di Poland dikenakan lesen plat selepas World War 2 sehingga lah akhir 1960-an.”

“Di Switzerland pula pernah diguna pakai lesen plate yang dipanggil ‘Velovignette’ tetapi sudah diberhentikan pada tahun 2011.”

“Di Jerman juga mereka sudah berhenti lesen plat ini lama dahulu kerana ingin menggalakkan rakyat mereka ‘mengayuhkan kebasikalan’ itu.”

“Di Toronto, Canada ada di bincangkan idea ini pada tahun 1984, 1992 dan terkini 1996 tetapi tidak diterima ramai kerana ianya tidak efektif.”

“Antara beberapa faktor utama ianya ditolak adalah mengenakan lesen dan plat ini tidak mengubah ‘behaviour’ atau perlakuan pengayuh basikal itu.

“Keduanya menimbulkan kepayahan kepada kanak-kanak yang juga berkayuh ke sekolah (dan sebagainya) dan boleh menghalang minat ke arah aktiviti yang lebih sihat.”

“Mengenakan lesen dan plat hanyalah akan mengurangkan pengguna basikal.”

“Sekarang ni kita nak galakkan rakyat Malaysia berbasikal sebab boleh melahirkan rakyat yang sihat walafiat,”

“kalau di tackle dengan betul mungkin boleh mengurangkan kesesakan lalu lintas (kurang pengguna kenderaan), basikal ni pun negara maju lain considered as clean, quiet and green.”

“Lepas tu tak ke berkembang juga ekonomi dari sektor basikal ini? Jual beli barangan basikal dan yang berkaitan, sektor sains sukan, sektor kejurulatihan dan lain-lain.”

“Andai kata ingin juga aplikasikan lesen dan plat, perlulah ada juga ujian untuk mendapatkan lesen ini, mane boleh bagi lesen suka-suka hati je kan.”

“Jadi perlu di fikirkan pula untuk ada satu sistem seperti pengguna kenderaan yang lain yang perlu menduduki ujian untuk mendapatkan lesen mereka.”

“Dah kalau ada yang tak lepas lesen tu macam mana pulak kan. Banyak yang saya nak huraikan tetapi rasanya cukuplah ringkasan ini sahaja dulu buat masa ini.”

“Kesimpulannya bagi saya adalah jika nak bina bike lane atau laluan khas seperti negara-negara maju lain itu mungkin agak complicated sedikit infact kita sudah cuba dulu dan gagal.”

“Nak bina sebuah infrastruktur khas ini adalah a different level of funding dan memerlukan dana yang besar (kurang sesuai dengan keadaan sekarang – ekonomi kurang stabil).”

“Oleh sebab itu bagi saya mungkin buat masa ini kita cuba aplikasikan dahulu point saya 1 dan 2 dahulu (kalau boleh 3 lagi bagus),

“Mungkin ada banyak lagi idea-idea bernas dari rakyat Malaysia yang lain sebelum idea lesen dan plat diguna pakai.”

“Atau mungkin juga sudah sampai masanya untuk diberikan pengiktirafan undang-undang (Recognition of Law) kepada pengayuh basikal seperti pengguna-pengguna jalan raya yang lain?” ujar Azizul menutup bicara.

Featured Image: Kuala Lumpur 2017


AL Sports x Iktikaf Alif Bawakan Baju Melayu Berharga RM169 Sepasang

Jenama barangan sukan milik Al-Ikhsan iaitu AL Sports tampil bekerjasama dengan Iktikaf Alif bagi membawakan baju melayu bagi lelaki dewasa dan kanak-kanak serta kurta menjelang Raya Aidilfitri.

Bagi baju melayu dewasa, ianya didatangkan dengan dua variasi rekaan iaitu regular fit dan slim fit. Antara pilihan warna yang ditawarkan adalah hitam, biru, navy, merah jambu, maroon, kuning, beige, hijau dan ungu. Sepasang baju melayu ini diletakkan tanda harga RM169 sepasang.

Manakala bagi baju melayu kanak-kanak pula, ianya hadir dalam versi rekaan regular fit sahaja dengan harga RM129 sepasang.

Selain daripada baju melayu, AL Sports x Iktikaf Alif turut mengeluarkan kurta dengan pilihan satu butang atau tiga butang. Kurta ini hadir dengan pilihan warna merah, perang, hitam, hijau dan biru dengan tanda harga RM99 sehelai.

Baju melayu serta kurta yang dilengkapi dengan teknologi Pesak Ventech ini boleh mula dibeli di laman sesawang www.al-ikhsan.com bermula hari ini. Manakala untuk pembelian secara fizikal pula boleh didapati di cawangan berikut bermula Isnin (13 Mac) hadapan:


Olimpik 2020: Sepanyol Bariskan Cabellos, Asensio, Merino Serta 6 Pemain Skuad Senior

Skuad Olimpik Sepanyol yang dibimbing oleh Luis de la Fuente telah mengumumkan senarai 22 pemain yang akan beraksi dalam saingan bola sepak lelaki pada temasya Sukan Olimpik 2020 di Tokyo bermula 22 Julai kelak.

Saingan temasya yang diadakan setiap empat tahun sekali ini turut membenarkan pasukan-pasukan yang bertanding menyenaraikan tiga pemain yang berusia 23 tahun ke atas. Bagi tiga pemain tersebut, Sepanyol mempertaruhkan Dani Cabellos (24 tahun), Marco Asensio dan Mikel Merino (25 tahun).

Daripada senarai 22 pemain tersebut, Fuente turut menyenaraikan enam pemain daripada skuad senior yang sedang beraksi di pentas eropah, Euro 2020 pada saat ini. Mereka ialah Unai Simon, Eric Garcia, Pau Torres, Pedri, Mikel Oyarzabal dan Dani Olmo.

Menurut makluman, kesemua pemain ini kecuali yang sedang beraksi bersama skuad senior akan mula berkumpul pada hari ini bagi mengikuti kem latihan pusat sebagai persediaan sebelum berlepas ke Tokyo.

Senarai penuh 22 pemain Skuad Olimpik Sepanyol:

Penjaga Gol: Alvaro Fernandez (Huesca), Unai Simon (Athletic Club), Alex Domínguez (Las Palmas).

Pertahanan: Oscar Mingueza (Barcelona), Jesus Vallejo (Granada), Eric Garcia (Barcelona), Pau Torres (Villarreal), Oscar Gil (Espanyol), Juan Miranda (Real Betis).

Pemain Tengah: Marc Cucurella (Getafe), Jon Moncayola (Osasuna), Martin Zubimendi (Real Sociedad), Dani Ceballos (Real Madrid), Mikel Merino (Real Sociedad), Carlos Soler (Valencia), Pedri (Barcelona).

Penyerang: Bryan Gil (Sevilla), Marco Asensio (Real Madrid), Dani Olmo (RB Leipzig), Mikel Oyarzabal (Real Sociedad), Rafa Mir (Wolves), Javi Puado (Espanyol).


Pemenang Piala Dunia Tinggalkan PSG Hujung Musim 2022-23

Paris Saint-Germain (PSG) mengesahkan bakal kehilangan khidmat pemenang Piala Dunia FIFA 2022, Lionel Messi apabila kontraknya tamat pada penghujung saingan Ligue 1.

Pengesahan ini hadir menerusi ketua jurulatih skuad berjulukan Les Parisiens, Christopher Galtier ketika berucap dalam sidang media praperlawanan menentang Clermont Foot – perlawanan terakhir Ligue 1 musim ini.

“Esok merupakan perlawanan terakhirnya di Parc des Princes. Saya harap dia diberikan sambutan yang paling hangat.” ujar pengendali kelahiran Perancis berusia 56 tahun terbabit.

Sepanjang musim ini, Messi yang merupakan pemenang Ballon d’Or sebanyak tujuh kali memainkan peranan yang cukup penting dalam membantu PSG meraih kejuaraan Ligue 1 dengan baki lima perlawanan.

Berdasarkan rekod, musim kedua penyerang berusia 35 tahun ini bersama PSG menyaksikannya berhasil meledak 21 gol serta mecipta 20 bantuan gol (assist) dalam kesemua kejohanan musim ini.

Sebagai tambahan, Messi menyertai kelab gergasi Perancis ini tanpa sebarang yuran perpindahan sekitar Ogos 2021 selepas lebih dua dekad beraksi bersama kelab yang baraksi dalam saingan La Liga iaitu FC Barcelona.


MU Atur 3 Perlawanan Persahabatan Menentang Terengganu, Selangor & JDT

Skuad Melaka United (MU) bimbingan jurulatih baharu, Risto Vidakovic akan beraksi dalam tiga perlawanan persahabatan sebelum memulakan saingan Liga Super, bulan hadapan.

Menurut laporan akhbar tempatan, Harian Metro, pengurus pasukan MU, Muhammad Akram Abdullah memaklumkan skuad Hang Tuah itu akan bertemu Terengganu, Selangor dan Johor Darul Ta’zim (JDT).

Perlawanan ini diatur supaya dapat memantapkan persembahan setiap posisi disamping menyesuaikan pemain-pemain dengan corak permainan seperti yang dimahukan oleh jurulatih Bosnia & Herzegovina itu.

Sementara itu, turut dimaklumkan, empat daripada lima pemain importnya telah menyertai latihan bersama pasukan. Empat permain tersebut ialah Sony Norde, Adriano, Emmanuel Oti dan Justin Baas.

Bagaimanapun, kelibat seorang lagi pemain import merangkap penjaring terbanyak saingan Liga Super 2021 dengan rekod 26 gol masih lagi belum kelihatan bersama skuad MU.

Untuk makluman semua, MU akan membuka saingan Liga Super musim ini dengan menentang Petaling Jaya City FC (PJ City) pada 5 Mac hadapan.

Featured Image: Melaka United FC


Ranking BWF: Pearly-Thinaah Duduki Tangga Kelapan Dunia Buat Julung Kali

Pearly Tan dan Thinaah Muralitharan menghuni kelompok lapan beregu wanita terbaik dunia buat kali pertama dalam karier mereka, pada minggu ini.

Pemain yang berusia 22 dan 24 tahun masing-masing ini berada dalam kelompok tersebut selepas kemaskini ranking dunia oleh Persekutuan Badminton Dunia (BWF) pada hari ini.

Kedudukan itu diduduki oleh Pearly-Thinaah selepas mengumpul 68,305 mata sekaligus membolehkan mereka melonjak satu anak tangga berbanding yang didudukinya pada minggu lalu.

Lonjakan satu anak tangga ini turut disumbangkan menerusi kejayaan Pearly-Thinaah menjuarai saingan Terbuka Perancis baru-baru ini selain penolakan pungutan mata beberapa kejohanan-kejohanan pada tahun 2019 yang menjejaskan kedudukan penghuni ranking kelapan sebelum ini, Yuki Fukushima dan Sayaka Hirota.

Sementara itu, kemaskini pada minggu ke-46 ini turut memperlihatkan beregu wanita negara yang lain melonjak satu anak tangga masing-masing seperti Vivian Hoo-Lim Chiew Sien (ke-25), Anna Cheong-Teoh Mei Xing (ke-26) dan Low Yeen Yuan-Valeree Siow (ke-44).

Featured Image: Badminton Association of Malaysia


Hoki Piala Dunia Remaja 2021: Malaysia Berhadapan Belgium, Afrika Selatan & Chile Pada Peringkat Kumpulan

Skuad hoki lelaki remaja Malaysia bakal menghadapi cabaran daripada Belgium, Afrika Selatan dan Chile dalam saingan peringkat Kumpulan A pada kejohanan Hoki Piala Dunia Remaja 2021 kelak.

Perkembangan mengenai hasil undian peringkat kumpulan itu disampaikan Persekutuan Hoki Antarabangsa (FIH) menerusi satu makluman oleh badan induk sukan terbabit semalam.

Selain itu, FIH turut mengeluarkan jadual kejohanan yang akan berlangsung bermula 24 November bertempat di Bhubaneswar, India. Kejohanan akan bermula dengan perlawanan pembukaan membabitkan Belgium menentang Afrika Selatan di Stadium Kalinga.

Sementara itu, skuad remaja Malaysia pula telah melakukan persiapan awal untuk mengharungi kejohanan ini dengan mengadakan Siri Jelajah United Kingdom 2021.

Jelajah tersebut telah memberikan ruang kepada pemain-pemain remaja Malaysia untuk menguji kekuatan berhadapan dengan beberapa pasukan seperti Repton HC, Hampstead & Westminster HC, Wales B-23, England B-21 dan Scotland B-23.


Ranking BWF: Juara Syed Modi, Wei Chong-Kai Wun Kini ‘Top 45’ Dunia

Kejuaraan yang diraih saingan Antarabangsa Syed Modi 2022, Ahad lalu, menjadikan Man Wei Chong dan Tee Kai Wun sebagai 45 beregu lelaki terbaik dunia, pada minggu ini.

Wei Chong dan Kai Wun memasuki kelompok berkenaan selepas kemaskini terbaru ranking dunia oleh Persekutuan Badminton Dunia (BWF), semalam.

Pemain yang berusia 22 dan 21 tahun masing-masing ini muncul juara di kejohanan Jelajah Dunia BWF bertaraf Super 300 itu selepas menumpaskan beregu tuan rumah, Krishna Garaga dan Vishnuvardhan Panjala secara ‘straight set’ di pentas akhir.

Pada masa yang sama, satu lagi pasangan beregu pelapis negara iaitu Wan Muhammad Arif Wan Junaidi dan Muhammad Haikal Nazri yang berusia 19 tahun masing-masing ini turut meraih peningkatan yang memberangsangkan.

Walaupun sekadar beraksi di Pusingan 32 dalam kejohanan yang sama, beregu yang terkenal dengan julukan ‘Patatimo Boys’ ini berhasil meraih peningkatan 5 anak tangga sekaligus meletakkan mereka dalam kelompok 99 beregu terbaik dunia, buat pertama kali dalam karier mereka.

Sementara itu, tiada perubahan ranking melibatkan tiga beregu terbaik negara pada minggu ini. Gandingan Aaron-Wooi Yik, Yew Sin-Ee Yi dan Sze Fei-Izzuddin kekal di tangga ke-7, ke-11 dan ke-17 masing-masing.


Kontinjen Malaysia Hantar 677 Atlet Ke Sukan SEA Kemboja 2023

Seramai 677 atlet secara keseluruhan terpilih bagi membentuk Kontinjen Malaysia untuk mengambil bahagian dalam temasya sukan dwitahunan rantau asia tenggara, Sukan SEA Kemboja 2023.

Pemilihan 677 atlet dalam temasya yang akan berlangsung mulai 5hb hingga 17hb Mac itu diumumkan secara rasmi oleh Majlis Olimpik Malaysia (MOM) dalam satu majlis yang turut menyerahkan Watikah Pemilihan oleh presidennya, Tan Sri Dr. Norza Zakaria kepada wakil untuk 914 orang anggota Kontinjen Malaysia, semalam.

Difahamkan, para atlet yang dipilih ini telah melalui proses saringan dalam Jawatankuasa Pemilihan MOM yang bersidang pada 14hb Februari dan 3hb Mac. Kriteria pemilihan adalah berpandukan kepada syarat-syarat yang ditetapkan seperti berikut:

Sementara itu, senarai 34 jenis sukan yang akan ditandingi oleh atlet-atlet Malaysia adalah seperti berikut:

Untuk makluman semua, selain 677 orang atlet, Kontinjen Malaysia ke Sukan SEA kali ke-32 ini turut diiringi seramai 237 orang pegawai.

Featured Image: Majlis Olimpik Malaysia


Harga Pas Bermusim Mampu Milik Selangor FC Diumumkan – RM199 Bagi Kategori Terbuka

Harga pas bermusim Selangor FC yang mampu milik dengan tawaran akses asas kemasukan ke stadium sepertimana bayangan dikongsikan Ketua Pegawai Eksekutif (CEO), Dr. Johan Kamal Hamidon diumumkan secara rasmi pada hari ini.

Menerusi makluman di pelbagai platform media sosial milik skuad berjulukan Red Giants terbabit, harga Pas Bermusim bagi kategori Terbuka (dewasa) adalah RM199.

Pembeli pas bermusim ini akan dapat menikmati akses masuk ke stadium untuk semua perlawanan ‘home’ di Stadium Majlis Bandaraya Petaling Jaya (MBPJ) bagi saingan Liga Super, Piala FA dan Piala Malaysia (tidak termasuk perlawanan akhir).

Manakala Pas Bermusim ‘KIDS’ (kanak-kanak berusia 12 tahun & ke bawah sahaja) pula dijual pada harga RM49.

Bagaimana untuk mendapatkan Pas Bermusim Selangor FC 2023? 🔴🟡

Ikuti 5 langkah mudah seperti yang tertera di infografik yang disediakan. #MKLK#KitaSelangor

— Selangor FC (@selangorfc) February 13, 2023

Dua kelebihan diberikan kepada pemegang pas bermusim ini iaitu kemasukan ke dalam stadium melalui pintu khas sekaligus mengelakkan daripada beratur panjang serta keutamaan untuk membeli tiket perlawanan akhir.

Satu lagi tawaran oleh Selangor adalah Pas Bermusim Grandstand yang diletakkan tanda harga RM299 untuk dewasa dan juga kanak-kanan.

Pas ini memberikan para pemegangnya akses untuk menonton semua perlawanan ‘home’ bagi perlawanan Liga Super, Piala FA dan Piala Malaysia dari kawasan tempat duduk grandstand disamping mendapat snek atau minuman percuma. Keutamaan untuk membeli tiket perlawanan akhir turut diberikan.

Untuk makluman, Dr. Johan ketika ditemui pada penghujung bulan lalu menyatakan pas bermusim dengan tawaran asas yang memfokuskan kemasukan ke stadium sahaja adalah satu strategi yang baik daripada pihaknya untuk menawarkan harga mampu milik kepada para penyokong.

Sebagai tambahan, pas bermusim ini dikhususkan untuk pemegang Red Giants Team Card (RGTC) sahaja dan pendaftaran bagi pas bermusim ini dibuka bermula hari ini sehingga 6 Mac 2023.


Faiz Nasir Kekal Bersama Terengganu Sehingga 2024 Biarpun Status Nafuzi Masih Menjadi Tanda Tanya

Pemain lincah bertubuh kecil, Faiz Nasir akan kekal menyarung jersi kelab berpangkalan di pantai timur semenanjung tanah air, Terengganu FC sekurang-kurangnya dua tahun lagi.

Ini selepas Terengganu mengesahkan pemain berusia 30 tahun itu telah menandatangani kontrak lanjutan yang mengekalkannya bersama skuad Hitam Putih sehingga penghujung 2024.

Perkembangan itu diumumkan oleh Terengganu menerusi pelbagai platform media sosialnya, semalam. Pada masa yang sama, pengumuman ini sekaligus menolak segala desas-desus yang mengaitkannya dengan penghijrahan ke kelab lain, musim hadapan.

🏴🏳FAIZ NASIR TANDATANGANI KONTRAK LANJUTAN SEHINGGA 2024 : “TERENGGANU FC ADALAH SEGALANYA BUAT SAYA” 🏴🏳

Baca selanjutnya di ⬇⬇⬇https://t.co/C9Oblm2OMK#TerengganuFC#WeBleedBlackandWhite pic.twitter.com/QhHi2f1q5Q

— Terengganu Football Club (@FCTerengganu) October 31, 2022

Menariknya, Faiz yang turut mendapat julukan “Messi” ini bersetuju dengan lanjutan tersebut tatkala status ketua jurulatih Terengganu pada musim hadapan masih menjadi tanda tanya.

Untuk makluman semua, ketua jurulatih sedia ada, Nafuzi Zain telah ditawarkan kontrak lanjutan selama setahun pada minggu lalu. Dia diberikan tempoh selama 14 hari untuk menerima atau tidak tawaran terbabit.

Sekiranya Nafuzi tidak menerima tawaran itu, Terengganu akan beralih kepada calon-calon lain bagi membimbing skuad itu mengharungi saingan Liga Malaysia dan Piala AFC pada musim hadapan.

Sementara itu, kesinambungan daripada lanjutan ini, Faiz turut berharap dapat mengakhiri karier bola sepaknya bersama Terengganu.

Sebagai rekod, Faiz mula menyertai Terengganu pada tahun 2017 sehingga 2018. Kemudiannya, pemain kelahiran Pasir Mas ini berhijrah selama semusim bersama Selangor FC sebelum semula kepada Terengganu di bawah kendalian Nafuzi pada tahun 2020.


Ranking BWF: Lee Zii Jia No.2 Dunia, Leong Jun Hao Naik 28 Anak Tangga

Saingan badminton antarabangsa pada minggu lalu menyaksikan dua perseorangan lelaki negara iaitu Lee Zii Jia dan Leong Jun Hao berhasil meraih gelaran naib juara dan juara dalam saingan yang disertai masing-masing.

Selaras dengan kejayaan itu, kedua-dua perseorangan lelaki ini merekodkan peningkatan dalam kedudukan ranking dunia selepas kemaskini terbaru oleh Persekutuan Badminton Dunia (BWF), pada hari ini.

Zii Jia yang menamatkan saingan Terbuka Denmark 2022 – Jelajah Dunia Super 750 BWF selaku naib juara telah memberikannya 9,350 mata sekaligus melonjakkannya ke tangga kedua ranking dunia pada minggu ini – kedudukan tertinggi dalam karier badmintonnya setakat ini.

Sementara itu, Jun Hao, 23 tahun, yang merangkul kejuaraan Indonesia Masters 2022 bertaraf Jelajah Super 100 BWF pada Ahad lalu pula memberikannya 5,500 mata.

Dengan pungutan mata tersebut, ia membolehkan Jun Hao merekodkan langkauan sebanyak 28 anak tangga sekaligus meletakkannya di tangga ke-73 pada minggu ini.

Pada masa yang sama, kemaskini terbaru oleh BWF turut memperlihatkan beberapa perseorangan lelaki negara yang lain meraih peningkatan.

Antaranya, naib juara Indonesia Masters, Cheam June Wei yang memungut 4,680 mata dan merekodkan 14 anak tangga kini menghuni tangga ke-51 dunia.

Perseorangan senior, Liew Daren yang terkandas di Pusingan 32 Terbuka Denmark juga tidak ketinggalan meraih sedikit peningkatan iaitu naik satu anak tangga dan menghuni ranking ke-28 dunia.

Featured Image: Victor Facebook & Badminton Association of Malaysia


Dato’ Seri Vida Janji Tak Cat Stadium Perak Warna ‘Pink’

Usahawan kosmetik terkenal, Dato’ Seri Dr. Hasmiza Othman berjanji tidak akan menukar warna Stadium Perak kepada warna merah jambu atau ‘pink’ sekiranya mengambil alih Perak FC.

Usahawan yang menetap di Ipoh ini dilihat mempunyai perancangan lain terhadap pasukan yang bergelar The Bos Gaurus ini dan bukannya mahu menukar warna stadium dan jersi semata-mata.

Tambahan pula, stadium yang mampu memuatkan hampir 30,000 penonton itu pula berada dalam kondisi terbaik selepas menjalani proses naik taraf pada tahun 2018 lalu.

“Jangan bimbang. Keadaan berubah dan zaman ‘pink-pink‘ pun sudah berlalu, sekarang tidak lagi relevan.

“Banyak benda lain yang kita boleh buat untuk Bos Gaurus, bukan hanya setakat menukar warna stadium dan jersi.

“Lagipun Stadium Perak memang cantik, buat apa nak tukar,” katanya seperti dilaporkan oleh Utusan Malaysia.

Baca: Dato’ Vida Sedang Kaji Pro & Kontra Beli Perak FC

Baca: Dato’ Seri Vida Tanya Patutkah Dia Miliki Perak FC Sambil Membuat Tinjauan di Stadium

Minggu ini, beliau yang lebih mesra dengan panggil sebagai Dato’ Seri Vida dilaporkan oleh media sedang berkira-kira untuk mengambil alih pasukan Perak yang bersaing dalam kancah Liga Super.

Hasratnya itu menimbulkan keresahan buat penyokong Perak kerana teringatkan penglibatannya selaku penaja pasukan Kelantan pada tahun 2016.

Pada ketika itu, beliau meletakkan syarat untuk mengecat Stadium Sultan Muhammad Ke-IV dengan warna ‘pink’ dan memperkenalkan jersi warna yang sama sebagai syarat untuknya menjadi penaja.


Lee Chong Wei Dipilih Pemain Badminton Terbaik Dekad 2010-2019

Bekas jaguh badminton negara, Datuk Lee Chong Wei telah dipilih sebagai Men’s Shuttler of The 2010s oleh pengguna Twitter dalam satu undian yang dilakukan oleh laman sosial rasmi, Persekutuan Badminton Dunia (BWF).

Dalam undian tersebut, seramai 16 atlet badminton lelaki dengan kejuaraan kejohanan utama terbanyak dari tahun 2010 sehingga 2019 dipertandingkan dalam format kalah mati – empat pusingan pengundian.

The true measure of @LeeChongWei’s 🇲🇾 greatness was his consistency at the very top level of the game.#BadmintonIconshttps://t.co/jSlhUdXBNN

Chong Wei telah mengumpul undian terbanyak mengatasi Chen Long (China) pada peringkat pusingan ke-16, Lee Yong Dae (Korea) pada saingan suku akhir, Mohammad Ahsan (Indonesia) ketika di saingan separuh akhir dan Hendra Setiawan (Indonesia) pada pusingan akhir.

“Ini merupakan kejuaraan pertama yang dimenangi tanpa setitik peluh. Terima kasih atas undian anda semua.” tulis pemenang pingat perak Sukan Olimpik sebanyak tiga kali itu.

Untuk makluman, Chong Wei yang berusia 37 tahun terpaksa mengumumkan menggantung raketnya pada tahun lalu ekoran masalah kesihatan yang dihadapi tidak mengizinkannya untuk meneruskan latihan pada intensiti tinggi.

Featured Image: Lee Chong Wei


Bekas Pemain Divisyen 4 Brazil Kekal Bersama Melaka United

Pasukan Liga Super, Melaka United mengumumkan bekas pemain tengah menyerang (attacking midfielder) yang beraksi di saingan divisyen keempat Brazil atau dikenali sebagai Serie D dikekalkan untuk musim 2022.

Individu yang dimaksudkan itu ialah Adriano Aparecido Narcizo, berusia 27 tahun, merangkap bekas pemain Galvez Esporte Clube. Perkara ini diumumkan secara rasmi di pelbagai platform media sosial milik skuad Hang Tuah, semalam.

Melaka United FC turut mengumumkan Pemain Tengah import dari Brazil, Adriano Narcizo sah kekal bersama pasukan musim ini.Semoga 2022 bakal menjadi musim yang lebih berjaya juga buat Adriano dan Melaka United FC.#Adriano#ContractRenewal#MelakaUnitedFC2022#AllUniteforMelaka pic.twitter.com/ZbxrWBkH1U

Menurut makluman itu juga, Adriano yang dibawa masuk pada jendela perpindahan kedua dikekalkan atas faktor membawa impak yang besar kepada Melaka United pada musim lalu biarpun kali pertama beraksi dalam saingan Liga Malaysia.

Pemain ini telah menyumbang enam gol serta mencipta lapan ‘assists’ yang membantu Melaka United terselamat dari terhumban ke saingan Liga Premier. Malahan, kelibatnya juga telah membantu Melaka United mara ke pentas separuh akhir Piala Malaysia.

78' GOL | Sony Norde menyudahkan "gameplay" yang menarik untuk gol kedua tuan rumah malam ini!@MelakaUnitedFC 2-0 @SabahFCofficial #TMPialaMalaysia2021 pic.twitter.com/GH24XrDrI0

Dalam satu makluman yang lain, Melaka United turut mengumumkan mengekalkan khidmat pemain sayap lincah, Sony Norde dari Haiti untuk musim ketiga. Pemain berusia 32 tahun ini menyumbang lapan gol serta merekodkan lima ‘assists’ buat Melaka United, sepanjang musim lalu.

Featured Image: Melaka United Football Club


Sukan SEA 2023: Hoki Lelaki Sumbang Pingat Emas Ke-32 Buat Kontinjen Malaysia

Kontinjen Malaysia kini meraih meraih 32 pingat emas di temasya Sukan SEA 2023 selepas skuad hoki padang lelaki berjaya menumpaskan Singapura dalam perlawanan akhir yang berlangsung petang tadi.

Skuad kendalian Amin Rahim mendapatkan kilauan pingat tersebut setelah berjaya menundukkan pasukan dari negara seberang tambak itu dengan keputusan 3-0 hasil jaringan berganda daripada Muhammad Amirul Hamizan Azahar dan satu jaringan oleh Alfarico Lance Liau Jr.

Bagaimanapun, Malaysia terlebih dahulu ketandusan jaringan pada suku pertama permainan sebelum ianya menjelma pada suku kedua dan diikuti dengan suku ketiga dan keempat permainan.

Temasya Sukan SEA Ke-32 : Kategori Wanita

Penentuan Pingat Emas (Selasa – 16 Mei 2023)

4' FG Natthakarn Aunjai (THA)6' PC Siti Nur Arfah Mohd Nor18' PS Nuraini Abdul Rashid29' PC Nurmaizatul Hanim Syafi Shiek Fuad

— MHC (@hockeymalaysia) May 16, 2023

Kemenangan ini sekaligus mengulangi pencapaian skuad negara pada Sukan SEA 2017 yang berlangsung di Kuala Lumpur – edisi terakhir ianya dipertandingkan dalam temasya Sukan SEA.

Untuk rekod, ini juga merupakan pingat emas ke-16 dimenangi skuad negara dalam acara hoki padang bagi kategori lelaki sejak ianya dipertandingan bermula temasya Sukan SEA 1971.

Sebagai tambahan, Kontinjen Malaysia diletakkan sasaran untuk membawa pulang 40 pingat emas daripada temasya Sukan SEA yang berlangsung di Kemboja pada kali ini.

Featured Image: Malaysian Hockey Cenfederation


Pertahanan Argentina, Lisandro Martinez Setuju Sertai Manchester United

Pemain kelahiran Argentina, Lisandro Martinez dimaklumkan telah mencapai kesepakatan untuk menyertai kelab Liga Perdana Inggeris, Manchester United (Man Utd).

Menurut laporan media, pertahanan berusia 24 tahun dari kelab yang menjuarai Liga Belanda, Ajax Amsterdam itu akan menandatangani kontrak selama lima tahun bersama skuad Red Devils.

Man Utd didedahkan akan mengeluarkan wang sekitar €57 juta bagi mendapatkan khidmat Martinez dari Ajax serta tambahan sebanyak €10 juta berdasarkan bonus dan persembahan.

An agreement has been reached for the transfer of Lisandro Martinez 🔴🇦🇷#MUFC || @LisandrMartinez

— Manchester United (@ManUtd) July 17, 2022

Bagaimanapun, kemasukan pemain baharu yang ketiga ke dalam skuad Man Utd pada jendela perpindahan pada kali ini bergantung kepada pemeriksaan kesihatan, syarat-syarat pemain dan keperluan visa United Kingdom (UK).

Untuk makluman semua, selain daripada pertahanan tengah, Martinez yang berkaki kidal ini turut mampu beraksi sebagai pertahanan kiri serta pemain tengah bertahan.

Sejak menyertai Ajax pada 2019, Martinez telah merekodkan 118 penampilan, menjaringkan enam gol serta mencipta enam bantuan gol (assist) kepada rakan sepasukannya.

Kesemua rekod ini telah membantu Ajax menjuarai saingan Liga Belanda sebanyak dua kali serta Piala KNVB dan Perisai Johan Cryuff.

Bersama skuad kebangsaan Argentina pula, Martinez mempunyai 7 penampilan dan merupakan sebahagian daripada skuad yang menjuarai Copa America 2021.

Featured Image: AFA – Seleccion Argentina


Ronaldo Rampas Kedudukan Messi Dalam Senarai 10 Atlet Berpendapatan Tertinggi Dunia 2023 Oleh Forbes

Penyerang skuad kebangsaan Portugal dan Al Nassr, Cristiano Ronaldo muncul sebagai Atlet Berpendapatan Tertinggi Dunia 2023 menurut Forbes sekaligus merampas kedudukan itu daripada seterunya, Lionel Messi yang menerajui senarai itu pada tahun lalu.

Senarai terbaru yang dikeluarkan Forbes semalam meletakkan Ronaldo yang berusia 38 tahun terbabit di tempat pertama selepas menerima pendapatan berjumlah AS$136 juta dengan pendapatan dalam padang dan luar padangnya bernilai AS$46 juta dan AS$90 juta masing-masing.

Dalam senarai yang dikeluarkan Forbes pada tahun lalu, Ronaldo menghuni tangga ketiga dengan jumlah pendapatan bernilai AS$115 juta.

Sementara itu, Messi yang memenangi Ballon d’Or sebanyak tujuh kali serta membantu Argentina menjuarai Piala Dunia 2022 pula menghuni tangga kedua pada tahun ini dengan menjana pendapatan sebanyak AS$130 juta – sama seperti tahun lalu. Jumlah itu disumbangkan sama banyak daripada pendapatan dalam dan luar padang yang bernilai AS$65 juta masing-masing.

The World’s 10 Highest-Paid Athletes 2023 https://t.co/DOkj5zKLAP by @thebrettknight pic.twitter.com/KWRmTSc6rI

— Forbes (@Forbes) May 2, 2023

Tempat ketiga pula menjadi milik rakan sepasukan Messi di Paris Saint-Germain (PSG) iaitu Kylian Mbappe yang meraih AS$120 juta setahun dengan pendapatan dalam padangnya bernilai AS$100 juta dan luar padangnya menyumbang sebanyak AS$20 juta.

Tujuh lagi atlet yang melengkap senarai ini adalah seperti berikut:

#4 Le Bron James (Bola Keranjang) – AS$119.5 juta

#5 Canelo Alvarez (Tinju) – AS$110 juta

#6 Dustin Johnson (Golf) – AS$107 juta

#7 Phil Mickelson (Gold) – AS$106 juta

#8 Stephen Curry (Bola Keranjang) – AS$100.4 juta

#9 Roger Federer (Tenis) – AS$95.1 juta

#10 Kevin Durant (Bola Keranjang) – AS$89.1 juta

Untuk makluman semua, Forbes menyenaraikan atlet-atlet ini berdasarkan pendapatan dalam padang yang merangkumi gaji, bonus dan wang ganjaran kemenangan yang diperolehi antara 1 Mei 2022 hingga 1 Mei 2023.

Pendapatan luar padang pula adalah anggaran perjanjian penajaan, yuran penampilan, memorabilia dan pendapatan daripada pelesenan serta pulangan tunai hasil operasi bisnes oleh atlet-atlet ini selama 12 bulan bagi tempoh tarikh yang sama dinyatakan di atas.

Featured Image: Al Nassr Saudi Club


Piala Thomas 2020: Tak Mustahil Skuad Muda Malaysia Mara ke Final

Walaupun pasukan lelaki Malaysia dianggotai oleh rata-rata pemain yang muda, ianya bukan sesuatu yang mustahil untuk mara ke pentas akhir dalam kejohanan Piala Thomas 2020.

Malahan bekas pemain perseorangan negara merangkap pemenang Piala Thomas 1992, Datuk Rashid Sidek berpandangan peluang semua pasukan untuk muncul juara terbuka luas termasuk pasukan Malaysia.

Menurut laporan Harian Metro, beliau memerhatikan kebanyakan pemain-pemain utama dunia gagal mempamerkan aksi yang sebenar mereka selepas temasya Sukan Olimpik sekaligus memberi peluang kepada para pemain muda untuk menyerlah.

“Kalau masih ingat, skuad negara yang beraksi pada 2014 di New Delhi tidak diberikan sebarang harapan. Tapi kita berjaya mara sehingga ke final dan hampir muncul juara sebelum tewas kepada Jepun.

“Jadi, bukanlah sesuatu yang mustahil untuk kita melakukannya sekali lagi pada edisi tahun ini walaupun pasukan kita dibarisi pemain muda.

“Bagi saya, pemain muda perlu memanfaatkan peluang beraksi dalam kejohanan besar seperti ini untuk membuktikan kemampuan masing-masing. Tunjukkan komitmen 100 peratus dan tidak perlu takut.

“Kalah atau menang itu adat pertandingan, yang penting tunjukkan semangat juang tinggi,” katanya seperti dipetik daripada portal akhbar terbabit.

Artikel Berkaitan: Rashid Sidek Akan Terus Melatih Liek Hou Sehingga Paralimpik 2024

Pada masa yang sama, Rashid yang juga merupakan jurulatih kepada pemenang pingat emas Sukan Paralimpik, Cheah Liek Hou melihat pemain perseorangan, Lee Zii Jia dan beregu, Aaron Chia-Soh Wooi Yik kekal menjadi taruhan utama untuk memungut mata buat pasukan Malaysia.

Untuk makluman semua, Malaysia telah diundi dalam Kumpulan D bersama-sama Jepun dan Kanada sementara England telah mengumumkan menarik diri kerana kecederaan melibatkan beberapa pemain utama.

Perlawanan pertama melibatkan pasukan Malaysia  menentang Kanada dijadualkan berlangsung pada 13 Oktober bermula jam 1 pagi waktu Malaysia. Perlawanan ini akan disiarkan secara langsung oleh Astro dan RTM.


Azizulhasni Terbayang Karipap Inti Oksigen, Martabak Hangit Sebelah

Tatkala sedang giat menjalani latihan dalam keadaan berpuasa di Palma de Mallorca – sebuah kepulauan yang terletak di perairan Mediterranean, jaguh basikal trek negara, Datuk Azizulhasni Awang memikirkan peluang buat dirinya untuk merasai juadah yang tular terjual di bazar-bazar Malaysia.

Namun begitu, pelumba berusia 35 tahun ini tidak membayangkan juadah-juadah yang mengiurkan. Sebaliknya, apa yang terbayang di fikirannya adalah karipap inti oksigen, martabak hangit serta sup kaki ayam tak potong kuku.

A post shared by Azizul | Awang (@azizulhasniawang)

Perkara tersebut diungkapkan Azizul yang terkenal dengan julukan “The Pocket Rocketman” ini menerusi hantaran di laman sosialnya, pada hari ini.

Dalam hantaran yang sama, Azizul turut berkongsikan kepenatan atlet menjalani latihan tatkala sedang berpuasa di bulan Ramadan. Sebelum ini, beliau pernah mendedahkan puasa di negara terbabit berlanjutan sekitar 15 jam sehari.

“Di sinilah kita dapat merasakan yang kekuatan mental itu adalah di atas kekuatan fizikal. Dan ketahuilah anda semua yang di atas kedua-dua kekuatan itu berdirinya kekuatan spiritual.” tulis pemenang pingat perak Sukan Olimpik 2020 terbabit.

Untuk makluman semua, Azizul bersama-sama pelumba negara yang lain sedang menjalani kem latihan di Sepanyol bagi menyiapkan diri untuk perlumbaan di sekitar eropah kelak.


Piala Dunia: Korea Ke Pusingan 16 Selepas Kejutkan Juara Euro 2016

Skuad bola sepak Republik Korea berjaya merakamkan kemaraan ke Pusingan 16 di pentas Piala Dunia buat pertama kali selepas 12 tahun.

Kemaraan skuad berjulukan Taeguk Warriors hasil daripada menciptan kejutan mengalahkan juara Euro 2016 iaitu Portugal dalam perlawanan terakhir peringkat Kumpulan H, sebentar tadi.

Dalam perlawanan tersebut, Korea berhasil merekodkan kemenangan 2-1 hasil melakukan ‘comeback’ menerusi Kim Young-gwon dan Hwang Hee-chan pada minit 27’ dan 90+1’ masing-masing. Sebelum itu Portugal terlebih dahulu di hadapan menerusi jaringan Ricardo Horta pada minit 5’.

KOREA REPUBLIC ARE THROUGH!#KOR #KOR #KOR

— FIFA World Cup (@FIFAWorldCup) December 2, 2022

Kemenangan ini membuatkan Korea yang mengumpul 4 mata daripada 3 perlawanan berhasil menamatkan saingan peringkat kumpulan selaku naib juara.

Walapun dalam satu lagi pertarungan melibatkan Kumpulan H, Uruguay berjaya merekodkan kemenangan 2-0 ke atas Ghana dan turut mengumpul 4 mata dan memiliki rekod perbezaan gol yang sama, Korea mara atas faktor memiliki rekod jaringan lebih baik berbanding Uruguay.

Sebagai rekod, ini merupakan kemaraan ke Pusingan 16 yang pertama buat Korea selepasa 12 tahun. Kali terakhir mereka mara ke peringkat yang sama ketika menyertai saingan Piala Dunia yang berlangsung di Afrika Selatan pada tahun 2010 yang lalu.

Featured Image: FIFA World Cup


Terbuka India: Penyertaan Sulung Peng Soon-Valaree Tamat Di Suku Akhir

Perjalanan gandingan beregu campuran baharu yang terdiri daripada pemain senior dan junior iaitu Chan Peng Soon dan Valeree Siow tamat di peringkat suku akhir Terbuka India 2022.

Mereka ditunjukkan jalan keluar oleh beregu Rusia, Rodion Alimov-Alina Davletova yang berada di ranking 19 dunia merangkap pilihan kedua kejohanan.

YONEX-SUNRISE India Open 2022XD – Quarter final          🇷🇺Rodion ALIMOV🏅21 21 🇷🇺Alina DAVLETOVA🏅14 13 🇲🇾Peng Soon CHAN          🇲🇾Valeree SIOW🕗 in 29 minutes https://t.co/xyZwZgDdyo

Peng Soon-Valeree yang merupakan pilihan kelima kejohanan tumpas secara ‘straight set’ kepada Rodion-Alina dengan keputusan 14-21 dan 13-21 dalam tempoh masa permainan yang menghampiri setengah jam.

Mengambil kira penyertaan sulung mereka, kemaaraan sehingga ke peringkat suku akhir di kejohanan Jelajah Dunia BWF Super 500 ini merupakan satu ‘benchmark’ yang baik buat gandingan baharu ini.

Sebagai rekod, Peng Soon-Valeree mara ke peringkat suku akhir setelah mengatasi dua pasangan India, Kashish-Saruni dan Raju-Anees di Pusingan 16 dan Pusingan 32 masing-masing.

Featured Image: Badminton Photo / Badminton Association of Malaysia


10 Pencapaian Mesut Ozil Sepanjang Karier

Pemain tengah, Mesut Ozil yang pernah beraksi bersama Werder Bremen, Arsenal, Real Madrid dan skuad kebangsaan Jerman sah menggantung butnya serta-merta pada usia 34 tahun menerusi satu pengumuman yang disiarkan di pelbagai laman sosial miliknya, semalam.

Sepanjang 18 tahun kariernya sebagai pemain bola sepak profesional, Ozil telah beraksi untuk 7 buah kelab sekitar Eropah, menjaringkan 137 gol dan mencatatkan 262 bantuan gol serta merangkul pelbagai piala di dalam kariernya terutamanya yang menjadi idaman ramai – Piala Dunia.

Berikut adalah 10 pencapaian menakjubkan Mesut Ozil sepanjang kariernya selaku pemain profesional:

Bersama pasukan kebangsaan Jerman, Mesut Ozil berjaya menjulang piala terulung di dalam sejarah bola sepak – Piala Dunia pada tahun 2014 di Brazil selepas Mario Gotze melakukan jaringan voli pada masa tambahan dalam perlawanan akhir yang mengecewakan skuad Argentina atau nama julukannya, La Albiceleste.

Mesut Ozil membuktikan dirinya sebagai salah seorang bakat terbaik pada generasinya apabila tersenarai sebanyak 2 kali dalam senarai ‘UEFA Team of the Year’ pada tahun 2012 dan 2013 – meletakkan dirinya berdiri sama tinggi dengan bintang dunia yang juga bekas rakan sepasukannya, Cristiano Ronaldo.

Tidak keterlaluan untuk mengatakan kejohanan kalah mati menjadi satu kelebihan buat Ozil. Bermula di Jerman, pemain beragama Islam ini berhasil menjulang DFB Pokal bersama Werder Bremen (2008/09) sebelum menjuarai Copa Del Rey di Sepanyol bersama Real Madrid (2010/11) serta merangkul Piala FA Inggeris bersama Arsenal.

Walaupun kariernya bersama Arsenal berakhir dengan nada sedih, Mesut Ozil telah membantu The Gunners untuk muncul juara Piala FA Inggeris sebanyak 4 kali – 2013/14, 2014/15, 2016/17 & 2019/20.

Bermula daripada aksi cemerlangnya di Piala Dunia 2010, Mesut Ozil terus mencetus fenomena dengan membolot anugerah individu ‘German Player of the Year’ sebanyak 5 kali dalam tempoh 6 tahun – 2011, 2012, 2013, 2015, 2016.

Musim 2015/16 merupakan musim yang cukup ajaib di England apabila Leicester City dinobatkan juara dan Mesut Ozil juga mencatatkan bantuan gol terbanyak (19) pada musim yang sama, berbeza 1 bantuan gol dengan pemegang rekod tersebut sepanjang zaman, Thierry Henry dan Kevin de Bruyne (20).

Mesut Ozil telah mencipta rekodnya yang tersendiri di Premier League selepas meraih 50 bantuan gol dalam hanya 141 perlawanan, kurang 2 perlawanan berbanding Eric Cantona sebelum Kevin de Bruyne memintas dengan 123 perlawanan sahaja diperlukan untuk mencapai angka 50 bantuan gol.

Menurut Opta, rekod 146 peluang dicipta milik Mesut Ozil merupakan rekod tertinggi pernah dicatatkan Opta sejak musim 2003/04, menyaksikan Kevin de Bruyne di tempat ke-2 dengan 136 peluang dicipta bagi musim 2019/20.

Sebelum Kai Havertz berpindah ke Chelsea dengan nilai yuran perpindahan sebanyak €70 juta, Mesut Ozil merupakan pemain Jerman termahal yang berpindah dari Los Blancos ke Arsenal dengan nilai perpindahan sebanyak €50 juta.

Sehingga musim 2016/17, Mesut Ozil merupakan pemegang rekod perpindahan termahal The Gunners dengan €50 juta dilaburkan Arsene Wenger pada musim 2013/14 yang mana ramai mengetahui bertentangan dengan sifat pengendali dari Perancis itu yang suka berjimat cermat.

18 tahun bukanlah tempoh yang singkat buat salah seorang bakat terbesar yang lebih dikenali sebagai ‘maestro’ bola sepak yang cukup masyhur pada era kegemilangannya sehinggalah detik beliau mengumumkan persaraannya. Danke, Ozil!


Ranking BWF: Soong Joo Ven Kini Perseorangan Lelaki No.4 Malaysia

Pemain bebas (independent), Soong Joo Ven kini meletakkan dirinya sebagai perseorangan lelaki No.4 negara selepas daripada Lee Zii Jia (ke-7), Liew Daren (ke-35) dan Ng Tze Yong (ke-44).

Berdasarkan kemaskini terbaru oleh Persekutuan Badminton Dunia (BWF) semalam, pemain berusia 26 tahun ini menduduki tangga ke-55 dunia pada minggu ini mengatasi Cheam June Wei yang berada di ranking ke-69.

Kedudukan itu diraih hasil daripada lonjakan sebanyak 13 anak tangga yang disumbangkan oleh kecemerlangannya mara ke pentas separuh akhir Korea Masters – Jelajah Dunia Super 300 BWF, minggu lalu.

Bagaimanapun, Joo Ven kempunan untuk ke pentas akhir setelah tumpas di tangan pemain muda Jepun, Kodai Naraoka di peringkat separuh akhir terbabit.

Sementara itu, kemaskini itu turut memperlihatkan sedikit penurunan melibatkan beberapa perseorangan muda negara.

Antaranya, Aidil Sholeh dan Leong Jun Hao yang berusia 22 tahun masing-masing merekodkan penurunan satu anak tangga menjadikan mereka berada di kedudukan ke-113 dan ke-122.

Featured Image: Badminton Association of Malaysia


Berita Tidak Rasmi Lee Tuck Ke Terengganu Undang Reaksi Yang Pelbagai

Salah seorang bekas pemain Terengganu yang beraksi dalam saingan Liga Malaysia disahkan akan membuat kepulangan kembali ke skuad berpangkalan ke pantai timur itu secara pinjaman untuk mengharungi baki saingan musim ini.

Perkhabaran itu dibuat oleh wartawan Astro Arena, Zulhelmi Zainal Azam menerusi satu ciapan di akaun media sosialnya, pada hari ini. Difahamkan salah seorang daripada dua pemain import baharu yang diikat oleh Terengganu pada jendela perpindahan kali ini tidak lain dan tidak bukan ialah Lee Tuck.

Bagaimanapun, tiada sebarang makluman rasmi daripada pihak Terengganu setakat ini namun makluman kembalinya pemain tengah kelahiran Halifax, England telah kecoh dalam kalangan peminat Terengganu serta mengundang reaksi yang pelbagai.

Menerusi tinjauan di laman sosial kalangan penyokong Terengganu, ada yang menerima baik kepulangan Lee Tuck dan melihat ianya menjadi solusi kepada masalah kecederaan yang menimpa beberapa tonggak utama pasukan seperti Petrus Shitembi, Azalinullah Alias dan Chris Herd.

Tambahan pula, Lee Tuck telah beraksi bersama skuad Terengganu sejak tahun 2018 pastinya sudah ‘masak’ dengan percaturan ketua jurulatih, Nafuzi Zain menjadikan dia tidak perlu mengambil masa yang lama untuk menyesuaikan diri serta mencari keserasian bersama rakan sepasukan.

“Tak perlu ambil risiko (ikat) import baru yang tidak tahu pucuk pangkal, sekurang-kurangnya kita sudah tahu Lee Tuck mempunyai kualiti dan serasi dengan taktikal Nafuzi Zain,” tulis Fizee Amri.

Sementara itu, ramai juga melihat kembalinya Lee Tuck dapat memberikan nilai tambah kepada Terengganu ketika situasi bola mati. Pemain yang bakal menjengah usia 33 tahun pada jun hadapan ini sudah diketahui akan kemampuannya ketika mengambil sepakan percuma, sepakan sudut dan sepakan penalti.

Tidak dilupakan, Lee Tuck turut mempunyai stamina yang tinggi serta kebolehan untuk melakukan rembatan dari luar kotak penalti.

Pada masa yang, tidak kurang juga kalangan penyokong Terengganu yang tidak berkenan dengan perkhabaran kepulangan Lee Tuck ini. Hadirnya Lee Tuck ini akan menyebabkan pemain yang sedang dalam prestasi terbaik, Dechi Marcel akan kehilangan tempatnya di skuad utama dan dipaksa turun ke pasukan simpanan, Terengganu II.

Bagaimana pula dengan pendapat anda?


Kehadiran Bergson Bukti JDT Punyai ‘Scouting’ Yang Bagus

Penyerang kelahiran Brazil, Bergson da Silva tidak mengambil masa yang lama untuk menyesuaikan diri dengan pasukan baharunya, Johor Darul Ta’zim (JDT) serta saingan bola sepak Malaysia.

⚽ PENJARING TERBANYAK LIGA SUPER 20214⃣ gol masing-masing untuk Bergson da Silva (Johor Darul Ta'zim) dan Kpah Sherman (Kedah Darul Aman FC)! #LigaSuper2021 pic.twitter.com/RmzsXlwCwQ

Walaupun melakukan penampilan pertamanya ketika menentang UiTM FC pada aksi ketiga liga, dalam masa yang singkat, Bergson kini berkongsi kedudukan dengan penyerang Kedah Darul Aman, Kpah Sherman selaku penjaring terbanyak saingan Liga Super dengan rekod empat gol setakat ini.

Menariknya, pemain berusia 30 tahun ini merupakan seorang pemain dominan kaki kanan tetapi usah dipandang enteng kaki kirinya. Ini dibuktikan apabila Bergson menggunakan kaki kirinya menjaringkan gol pertamanya ketika menentang skuad The Lions.

How would you describe Bergson's debut with an emoticon?🔥☄😱😍 ?#JDT#Bergson#LuaskanKuasamuJohor#JDTForAll pic.twitter.com/zQmDp8XZIo

Gaya permainannya mendapat pujian ramai peminat bola sepak tempatan. Beliau memiliki larian yang deras dan seringkali digunakannya untuk menewaskan pemain lawan sebelum melakukan rembatan ke arah gawang.

Kebolehannya untuk menggelecek di atas padang turut disamakan oleh segelintir peminat dengan bekas penyerang tersohor kelahiran negaranya, Ronaldo Luis Nazario de Lima yang pernah menjulang trofi Piala Dunia sebanyak dua kali.

Selain itu, Bergson turut memiliki ‘positioning’ yang baik. Gol kedua dan ketiga peribadinya ketika menentang Selangor dan Melaka United menunjukkan beliau berada di posisi yang memudahkan rakan-rakan melakukan hantaran untuk kepadanya.

Two Games, Two Goals… ⚽⚽ #Bergson Da Silva! 💥#JDT#LuaskanKuasamuJohor#JDTforAll pic.twitter.com/nQmVzzV1xL

Hadirnya Bergson secara pinjaman selama empat bulan daripada Fortaleza yang bersaing dalam kancah Serie A Brazil ini membuktikan betapa skuad Harimau Selatan mempunyai unit pencari bakat (scouting) yang sangat bagus.

Kita sedia maklum, Bergson bukanlah pilihan pertama JDT untuk menggantikan posisi penyerang ditinggalkan oleh Diogo Luis Santo yang berhijrah ke BG Pathum United.

3. Camilo da Silva from Brazil will replace Diogo. He is currently playing in the Mexican league.4. Daniel Amir will join the team and several young players from JDT II will be promoted to the first team[2/5]

Calon pertama ialah penyerang kelahiran Brazil, Camilo da Silva Sanvezzo yang beraksi dalam saingan Liga Mexico. Namun pemain tersebut tidak dapat dibawa ke Stadium Sultan Ibrahim apabila dia diberitakan melanjutkan kontrak bersama Mazatlan FC sehingga tahun 2022.

Ini membuatkan JDT mengalihkan tumpuannya untuk mendapatkan penyerang lain dan nama kedua yang muncul ialah Jonathan Herrera. Pemain kelahiran Sepanyol ini telah diumumkan oleh JDT secara rasmi pada awal februari lalu.

Herrera signs! ❤💙More photos at https://t.co/FVUOPs1HgC#LuaskanKuasamu#JDTFamily pic.twitter.com/YdgAWDQx2c

Bagaimanapun, jodoh penyerang ini juga tidak panjang bersama skuad Harimau Selatan apabila pemilik JDT, DYAM Tunku Ismail ibni Sultan Ibrahim mendedahkan kelab berpangkalan di Argentina, Independiente mahu mendapatkan pemain tersebut secara pinjaman dengan tawaran lumayan yang tidak dapat ditolak.

Sekali lagi JDT terpaksa menjenguk ke pasaran pemain dan kali ini mereka pulang dengan membawakan khidmat Bergson. Pada awalnya, segelintir peminat sangsi akan kemampuannya untuk mengetuai jentera serangan JDT.

Johor Darul Ta'zim FC would like to confirm the signing of Bergson da Silva from Brazilian Serie A side Fortaleza.Martin Prest, Johor Darul Ta'zim FC Sporting Director pic.twitter.com/kJoOgzQRvb

Namun unit ‘scouting’ JDT telah membuat kerja rumah (homework) yang sangat bagus dalam memadankan kualiti dan kebolehan pemain dengan kesesuaian sistem permainan JDT yang diterapkan oleh ketua jurulatih, Benjamin Mora.

Dan perkara ini telah terbukti dan dapat disaksikan sendiri oleh semua apabila Bergson bukan sahaja dilihat sangat mudah menyesuaikan diri bersama JDT malahan turun memberikan impak yang segera kepada skuad Harimau Selatan.

Have a great weekend #JDTFAMILY 🕺🏻#JDT#JDTforAll #LuaskanKuasamuJohor pic.twitter.com/k7HnxGxubx

Pujian juga harus diberikan kepada JDT yang mempunyai Pelan B dan Pelan C setelah perancangan asal iaitu Pelan A tidak dapat diteruskan. Ini juga bukti mereka merupakan sebuah kelab yang mempunyai pengurusan dan perancangan yang sangat bagus dan harus dicontohi oleh kelab lain di tanah air.

Untuk makluman, Bergson juga muncul pemain JDT pertama yang menjaringkan empat gol dalam empat penampilan pertama dalam saingan Liga Super sejak tahun 2013.

Tidak keterlaluan untuk mengatakan beliau juga merupakan salah seorang calon pilihan untuk merangkul penjaring gol terbanyak liga untuk musim ini.

Team arrived in Kota Kinabalu! See you guys tomorrow ✌🏼🏟🛫More photos at https://t.co/L7z47SeurC#JDT#Awayday#LuaskanKuasamuJohor#JDTforAll pic.twitter.com/EipP8azuq3

Sudah tentu catatan empat gol tersebut tidak akan terhenti di situ sahaja. Pastinya dia akan terus memberikan ancaman kepada mana-mana barisan pertahanan dan penjaga gawang yang akan dihadapinya.

Untuk perlawanan seterusnya, Bergson dan rakan-rakan akan menghadapi skuad berpangkalan di Borneo iaitu Sabah FC di Stadium Likas dengan sepak mula dijadualkan pada hari esok.

Featured Image: JOHOR Southern Tigers


Ranking FIH: Pasukan Hoki Wanita Malaysia Duduki Tangga Ke-19 Buat Pertama Kali

Pasukan hoki wanita negara menempatkan diri mereka di kedudukan tertinggi dalam sejarah apabila menghuni ranking ke-19 dunia buat pertama kali.

Kedudukan itu dicapai oleh pasukan wanita negara setelah laman sesawang Persekutuan Hoki Antarabangsa (FIH) melakukan kemaskini terbarunya.

Kemaskini itu memaparkan Malaysia memiliki 1164.734 mata sekaligus membolehkan mereka menghuni tangga ke-19 dunia mengatasi Afrika Selatan di tangga ke-20 yang mempunyai 1136.073 mata.

Perkembangan ini turut mendapat perhatian dan ucapan tahniah daripada Timbalan Presiden Konfederasi Hoki Malaysia (MHC), Datuk Dr. Shamala Subramaniam.

“Tahniah kepada pasukan hoki wanita kita. Ini merupakan pertama kali skuad wanita berada di ranking ke-19.” kongsinya semalam.

Sementara itu, di peringkat benua asia, skuad wanita negara muncul sebagai pasukan kelima terbaik di belakang India (ranking ke-9), China (ranking ke-10), Jepun (ranking ke-11) dan Korea (ranking ke-12).


Ranking BWF: Ng Tze Yong Sertai Kelompok 50 Pemain Terbaik Dunia

Pemain muda negara, Ng Tze Yong berjaya menempatkan dirinya dalam kalangan 50 pemain badminton perseorangan lelaki terbaik dunia.

Pemain berusia 21 tahun ini berhasil memasuki kelompok terbabit selepas berjaya melangkah ke peringkat separuh akhir saingan Terbuka India – sebuah kejohanan Jelajah Dunia BWF yang bertaraf Super 500, minggu lalu.

Menerusi kemaskini terbaru oleh Persekutuan Badminton Dunia (BWF) pada hari ini, Tze Yong yang menghuni tangga ke-60 sebelum ini, merekodkan lonjakan sebanyak 13 anak tangga sekaligus membawanya menduduki tempat ke-47 ranking dunia.

Sementara itu, turut sama dilihat memperbaiki kedudukan dalam ranking dunia adalah dua pemain bebas (independent) negara, Soong Joo Ven dan Cheam June Wei yang kini berada di kedudukan ke-65 dan ke-72 dunia masing-masing.

Sementara itu, jaguh perseorangan negara, Lee Zii Jia, kekal berada di tangga ketujuh dunia walaupun tidak menyertai kejohanan yang sama, minggu lalu.


Pogba Kembali Cedera Selepas 23 Minit Beraksi Sebagai Pemain Kesebelasan Utama Juventus

Keterujaan melihat Paul Pogba bermula sebagai pemain kesebelasan utama Juventus buat kali pertama sejak kembali menyertai skuad berjulukan The Old Lady pada jendela perpindahan musim panas tahun lalu tidak bertahan lama.

Pemain tengah skuad kebangsaan Perancis tersebut disenaraikan dalam kesebelasan utama oleh pengurus pasukan, Massimiliano Allegri ketika menentang Cremonese pada perlawanan ke-35 Serie A, awal pagi tadi waktu Malaysia.

Namun begitu, kelibat pemain berusia 30 tahun itu bertahan selama sekitar 23 minit permainan sahaja berikutan mengalami kecederaan (dipercayai melibatkan quadriceps) yang memaksanya keluar sambil menangis kekecewaan meninggalkan padang.

Allegri bertindak menggantikan Pogba dengan pemain dari Poland, Arkadiusz Milik sebelum Juventus menutup perlawanan tersebut dengan kemenangan 2-0 ke atas Cremonese di Stadium Allianz.

Untuk makluman semua, ini merupakan kali ketiga Pogba mengalami kecederaan sejak dia menyertai Juventus pada Julai tahun lalu – meninggalkan Manchester United.

Antara siri kecederaan serius menimpanya adalah melibatkan lateral meniscus yang menimpanya ketika aksi pramusim menyebabkannya terpaksa menjalani pembedahan lutut dan terlepas saingan Piala Dunia 2022 lalu. Selain itu, Pogba turut mengalami kecederaan adductor muscle sekitar Mac lalu.

Kecederaan tersebut menyaksikan Pogba hanya dapat tampil buat pertama kali dalam perlawanan kompetitif bersama Juventus sebagai pemain gantian ketika bertemu Torino dalam aksi Serie A pada penghujung Februari lalu.

Bertitik tolak daripada perlawanan itu, Pogba diberikan peluang beraksi dalam lapan perlawanan lagi sebagai pemain gantian termasuk dalam saingan Piala Itali dan Liga Europa.


Cabaran Antarabangsa Vietnam: Hanya 7 Perseorangan Lelaki Negara Ke Pusingan 32

Peringkat Pusingan 32 di saingan Cabaran Antarabangsa Vietnam 2023 menyaksikan wakil negara dalam kategori perseorangan lelaki hanya berbaki tujuh orang pemain sahaja daripada 15 penyertaan secara keseluruhan.

Antara pemain yang mengesahkan diri ke peringkat terbabit ialah Justin Hoh, Lee Shun Yang, Lim Chong King, Jacky Kok Jing Hong, Shahyar Shaqeem, Tan Jia Jie dan Hooi Shao Herng setelah melakar kemenangan di Pusingan 64 menentang lawan masing-masing, dalam perlawanan berlangsung semalam dan hari ini.

Pada pusingan 32, ketujuh-tujuh pemain ini akan berhadapan dengan lawan berikut:

Sebelum itu, seramai 13 pemain negara berhasil melayakkan diri dari pusingan kelayakan atau bermula di peringkat Pusingan 64. Antara yang terkandas di pusingan ini ialah Ong Zhen Yi, Ong Ken Yon, Aidil Sholeh, Yeoh Seng Zoe, Chia Jeng Hon dan Eveshgaran Vasigaran.

Featured Image: Badminton Association of Malaysia